Yom Kippur – Perang Badar Moden 1973

Tengahari 6 Oktober 1973 itu, tepat jam 1400 (2.00 petang) kesepian kawasan berpasir tebing timur terusan Suez itu bergema dengan dentuman tebakan artileri, roket Katyusha dan misil permukaan ke permukaan. Menderu-deru pasir halus berterbangan di udara.

Kedudukan pertahanan Israel yang telah bertahun diperkukuhkan, hancur dalam sekelip mata. Tanpa amaran, kesepian yang biasanya mencengkam sudah tak berbekas hari itu. Tanpa amaran, 222 buah pesawat MiG dan Sukhoi milik Mesir menjerit di udara.

Pos pengawal, ketumbukan permukaan ke udara, pengkalan udara, depot simpanan bekalan dan instalasi radar diratah letupan dan kebakaran yang makin membahangkan cuaca panas di Tanah Arab itu.

Secara serentak, beberapa ratus batu ke utara, bukit Golan yang berceragah turut digegarkan dengan letupan yang dihamburkan oleh 100 buah pesawat MiG milik Syria, diikuti pasukan penggempur berkekuatan sehingga 900 kereta kebal dan 40,000 anggota infantri melintas masuk ke daerah Israel.

Itu adalah petanda bermulanya Operasi Badar, yang dilancarkan ketika umat islam sedunia mula menyambut ketibaan Ramadhan tahun 1973, oleh ketumbukan tentera di bawah pimpinan Presiden Mesir ketika itu – Anwar el-Sadat, bersama -sama sekutunya Syria dan Jordan. Operasi yang berjalan selama 3 hari itu, menjadi titik utama permulaan Perang Oktober 1973 atau dikenali juga sebagai Peperangan Yom Kippur yang berlangsung selama sebulan.

Asal namanya adalah Operasi High Minaret – dirancang oleh kekuatan perang Mesir sejak 1971. Namun, kesudahannya, namanya ditukar kepada Operasi Badar – mengambil inspirasi daripada Peperangan Badar yang dilalui oleh Baginda Rasullullah S.A.W pada tahun 634, di mana angkata tentera Islam pulang membawa kejayaan setelah berhadapan dengan ketumbukan tentera Quraisy yang jauh lebih besar.

Pihak Israel ketika itu pula sedang menyambut Yom Kippur – perayaan suci mereka. Siapa sangka, tembok kekebalan mereka yang telah diperkukuhkan sejak kemenangan mudah pada tahun 1967, bergegar juga hari itu. Di akhir peperangan itu, batalion kereta kebal, beratus pesawat juang dan berpuluh ribu askar, bertembung di dalam salah satu peperangan paling penting di dalam sejarah abad ke-20.

Harga minyak dunia melambung naik, dan kemungkinan akan tercetus peperangan nuklear, menyebabkan banyak pemimpin dunia tidak dapat tidur lena. Meski berlangsung dalam jangka masa yang boleh dikatakan agak singkat, konflik tersebut telah membawa impak yang sangat-sangat besar. Akhirnya, setelah sekian lama, kebekuan politik yang sebelumnya tidak dapat dipecahkan, telah memaksa Israel kembali ke meja rundingan, dan buat satu jangkamasa yang agak lama, Mesir dan Israel berjaya menetapkan satu tempoh aman yang jarang dapat dilihat di Timur Tengah yang sentiasa bergolak itu.

Punca

Semuanya bermula dengan Peperangan Enam hari pada bulan Jun 1967, apabila Pasukan Bersenjatan Israel (IDF) dengan mudah meratah kekuatan Ketumbukan Bersekutu Mesir, dan merampas Bukit Golan daripada Syria, Semenanjung Sinai daripada Mesir, dan Baitulmuqaddis Timur daripada Jordan.

Meski dengan pelbagai usaha – sama ada melalui jalan ketenteraan atau diplomasi, Israel enggan berganjak daripada cengkamannya ke atas tanah yang telah dijajah dan dirampasnya. Sadat yang sudah semakin panas hati bertekad untuk merampas kembali tanah tersebut. Beliau berjumpa dengan Presiden Syria –  Hafez el-Assad, yang juga sedang mencari jalan merampas kembali Bukit Golan. Assad bersetuju menyertai Sadat.

Jordan dan Iraq pula bersetuju menyumbangkan beberapa unit tentera mereka. Sadat sangat sedar, yang satu-satunya pilihan yang dipunyainya adalah untuk memberi tekanan ketenteraan kepada Israel untuk kembali ke meja rundingan. Beliau juga sedar, sebarang usaha untuk mendapatkan keamanan tanpa sebarang pertembungan akan hanya menyebabkan Arab Saudi dan negara pengeluar minyak yang lain menghentikan sumbangan dana yang sangat diperlukan Mesir ketika itu.

Tujuan beliau bukanlah untuk menghancurkan Israel. IDF terlalu kuat – ditambah pula dengan sokongan daripada Amerika Syarikat. Sebaliknya, yang mahu dilakukannya adalah untuk menghentam Israel sehingga keyakinan negara angkut itu tergugat – yang mencanak sejak 1967. Secara operasi, Sadat percaya beliau perlu bertindak keras dan pantas. Sebaik saja pertarungan tercetus, AS dan Soviet pasti akan masing-masing turut campurtangan – AS untuk melindungi Israel, dan Soviet pula untuk membantu sekutunya Syria. Masing-masing pasti mahu mengekalkan pengaruh mereka di rantau tersebut. Sadat juga beranggapan PBB kan turut mendesak gencatan senjata. Maka, kuncinya adalah untuk Mesir merampas kembali sebanyak mana tanah yang mampu, untuk memberikannya kelebihan semasa rundingan nanti.

“Yang menang dalam masa 24 jam, akan memenangi keseluruhan peperangan ini,” kata Sadat.

Pasukan Mesir dan Syria merancang operasi daripada dua arah, dikoordinasikan daripada Kaherah. Sebaik pasukan Mesir menyeberangi terusan Suez, dan menduduki Sinai, pasukan Syria pula akan bergerak bagi merampas semula Bukit Golan. Kedua-dua negara meminta bantuan Soviet untuk membina sistem pertahanan permukaan ke udara, dengan bateri misil SAM-2, -3, -6, dan -7. Kekuatan ketumbukan mereka dipertingkatkan dengan beribu tambahan pelancar grenad roket ( RPG) dan AT-3 Saggers – misil anti-kereta kebal berpandukan wayar. Batalion kereta kebal pula ditambah dengan T-55s dan T-62 buatan Soviet, manakala kuasa udara dipertingkatkan dengan pesawat-pesawat  MiG-17, -21, dan -23 fighters serta Su-7 dan  -20. Tidak ketinggalan adalah misil Scud .

Askar-askar Mesir melalui latihan intensif sebagai persediaan bagi operasi tersebut. Serangan menyeberangi Terusan Suez diraptaikan sehingga 35 kali, dengan bantuan binaan tiruan menyerupai instalasi Israel (mockup). yang paling menjadi titik fokus adalah meneyeberangi terusantersebut – di mana di sesetengah tempat, lebarnya boleh mencecah 220 ela, serta memecahkan pertahanan yang telah dibina oleh jurutera Israel di seberang terusan tersebut. Pasir yang menimbun tinggi sehingga 60 kaki itu diperkukuhkan oleh konkrit, danmempunyai kecerunan antara 45 hingga 65 darjah. Bagi membentuk laluan bagi anggota dan peralatan mereka menembusi dinding itu, 4o batalion jurutera diwujudkan – disertakan dengan 450 buah hos berkekuatan tinggi.

Kesemua persiapan ini adalah perlu, memandangkan sejak peperangan 1967, Israel telah membina pertahanan ampuh bagi melindungi jajahannya. Garisan Bar-Lev Line, satu jaringan pertahanan, dibina 100 batu jauhnya, merentasi Suez, bermula daripada Mediterranean di bahagian utara. Di Bukit Golan pula, telah dibina satu jaringan canggih terdiri daripada parit anti kereta kebal, platform tembakan dan post pendengaran. IDF begitu yakin dengan pertahanan mereka, sehinggakan ketika serangan Operasi Badar bermula, pertahanan di Bar-Lev tidak dijaga sepenuhnya pun. Pemimpin tentera Israel memandang rendah keupayaan negara-negara Arab ketika itu.

“Letakkan semua Pak Arab tu.. bersama-sama anggota payung terjun mereka dan Saggers di atas sebuah bukit…saya akan hapuskan mereka dengan dua biji kereta kebal saja,” kata seorang jeneralnya.

Hanya selepas serangan tersebut, Zvi Zamir, ketua kepada Mossad, terpaksa mengaku: “Kami terlampau memandang rendah keupayaan mereka.”

Sepanjang musim panas dan awal musim luruh 1973, panglima perang Mesir dan Syria memperincikan perancangan serangan tersebut, yang telah bermula sejak tahun 1971. 6 Oktober dipilih sebagai tarikh yang paling sesuai, ketika keadaan arus di terusan Suez adalah paling optimum untuk diseberangi. Hari tersebut juga merupakan hari om Kippur – hari paling mulia bagi masyarakat Yahudi. Di negara barat, peperangan yang berlanjutan daripada Operasi Badar ini dikenali sebagai Peperangan Yom Kippur, manakala bagi masyarakat Arab, ia dipanggil Peperangan Ramadhan, kerana berlangsung semasa bulan puasa.

Persediaan dipertingkatkan, dengan memberi tumpuan kepada kekuatan infantri Mesir, memandangkan mereka sedar, mereka tidak mempunyai kelebihan yang banyak daripada segi kekuatan udara. Anggota-anggota infantri dibekalkan dengan pelbagai kelengkapan tambahan – senjata jenis B10 dan B11, RPG bagi membantu menyusuli peluru Saggers, periuk api, dan malah gogel pandangan malam ( NVG) serta gogel pemateri, memandangkan pasukan Israel diketahui sering menggunakan lampu xenon yang dimuatkan di atas kenderaan dan kereta kebal mereka bagi menyilau danmembutakan pandangan pasukan lawan pada waktu malam.

Lima set pek kelengkapan direkabentuk khusus untuk operasi tersebut – lebih ringan, disesuaikan kepada lima ketumbukan berlainan, dan mempunyai ruang isian botol air yang lebih besar bagi memuatkan bekalan rangsum makanan untuk tempoh 24 jam. Kesemua ini dijalankan tanpa melupakan persiapan pasukan laut serta pasukan komandonya – Sai’qa.

Persiapan yang dijalankan itu tidak disedari oleh Israel, yang menganggapnya sebagai latihan tahunan biasa yang sering dijalankan oleh Mesir. Mereka tidak terfikir langsung yang ada negara Arab yang dipandang enteng, sebenarnya sedang merancang serangan ke atas negara mereka, kerana mereka berpendapat, tidak ada sesiapa yang cukup bodoh untuk menvabar kekuatan Israel ketika itu.

Keyakinan itu ditambah pula oleh khabar angin kononnya Mesir dan Syria ketika itu sedang “ berlaga angin”. Pihak risikan Israel juga tidak mengendahkan bisik-bisik tentang peperangan yang bakal tercetus itu. Yang lebih mereka tidak sangka, adalah peperangan tersebut bukan saja akan menghentam mereka daripada sudut ketenteraan semata, tetapi juga sudut ekonomi dan politik.

Dan operasi itu pun dimulakan tepat jam 1400, pada tarikh 6 Oktober 1973. Israel tergamam. Mereka diserang daripada pelbagai sudut, dengan cara yang tidak disangka-sangka. Tembok pasir yang kukuh itu telah dirobek oleh jurutera Mesir dengan hanya menggunakan pam air berkuasa gasolin.

Terusan mereka diseberangai pasukan Mesir menggunakan jambatan mudah-alih PMP dari Soviet, yang berat, tetapi mengambil masa hanya 2 jam untuk dibuka serta tidak mudah goyah walau dihentam. Perahu kecil dan rakit digunakan sebagai pengangkutan tambahan. Tangga tali dengan mata kayu digunakan untuk memanjat tembok tersebut. Dari seberang sana, kereta sorong kayu digunakan untuk mengangkut kelengkapan tentera Mesir. Pasukan Sai’qa mengamuk bagaikan dahag darah.

Setiap serangan diiringi jeritan “Allahu akbar!”. Israel benar-benar terpana ketika itu. Dalam masa 24 jam, lebih 1,000 kereta kebal, 13,500 kenderaan, and 100,000 anggota Mesir telah menyeberangi terusan tersebut.

“Keseluruhan operasi itu, adalah ibarat simfoni yang dimainkan oleh puluhan ribu manusia,” kata wakil Israel. Mesir hanya kehilangan 208 sahaja pada hari itu.

Pasukan Syria, walaubagaimanapun, kurang bernasib baik. Kesilapan yang dilakukan oleh mereka telah mengakibatkan kehilangan nyawa ramai anggotanya, terutama ketika Israel mula melancarkan serangan balas menggunakan kereta kebal Centurion, M-60 dan juga “Super Shermans”  – yang telah dipertingkatkan dengan meriam 75mm atau 105mm sejak penggunaannya dalam perang Dunia Kedua. Pasukan udaranya pula dilengkapi oleh pesawat-pesawat F-4 Phantom, A-4 Skyhawks, Mirage, dan Super-Mystères. Pasukan Syria termati langkahnya di Baker Vail atau Valley of the Tear, selepas pertarungan hebat di Chinese farm.

Meski ada saat-saat sepanjang operasi itu di mana pasukan Mesir seakan mengalami kecundangan, Israel dikejuntukan dengan semangat membara lawan mereka. Pada hari terakhir operasi, iaitu 8 Oktober, ketika 300 buah kereta kebal Israel menujah kedudukan pasukan Mesir, mereka menyangkakan pasukan tersebut akan lari mencecet. Namun, yang sebaliknya pula terjadi. Mereka pula yang dihentam daripada segenap arah menggunakan kereta kebal, Sagger dan RPG. Dalam masa 48 jam, 200 kereta kebal Israel musnah. Ia benar-benar “All hell broke loose.” Mejar General Ariel Sharon ketika itu terkejut:

“Askar kami telah terbiasa dengan kejayaan… mereka adalah generasi yang tidak pernah kalah. Sekarang, mereka dalam keadaan terkejut. Bagaimana jadinya.. askar Mesir sedang maju, dankita pula sedang kalah?”

Keadaan menjadi kritikal, dan Israel segera berpaling kepada sekutunya, AS, yang datang membantu dengan dilancarkan Operasi Nickel, di mana bantuan segera dihantar oleh AS. Berlaku perbincangan tentang melancarkan serangan nuklear bagi mengekang pergerakan Mesir. Ketika inilah, buat julung kalinya, negara Arab kelihatan bersatu. Pujukan Sadat terhadap negara pengeluar minyak lain nampaknya membuahkan hasil.

Sekatan bekalan minyak dilancarkan ke atas AS dan Eropah, menyebabkan harga minyak dunia melambung naik. Ia telah cuba dilakukan semasa peperangan 1967, tetapi tidak mendapat sokongan semua. Kali ini, sebulat suara negara-negara Arab berdiri di belakang Mesir. Dan sejak itu, minyak mula digunakan mereka sebagai senjata ekonomi.

Operasi Badar mencapai kesemua objektifnya. Meski di akhir Peperangan Oktober itu, Mesir dikalahkan secara ketenteraan, Israel megalami kejutan yang melemahkan. Suku daripada kekuatan udaranya musnah dan perbelanjaan untuk sebulan peperangan itu bersamaan dengan setahun keluaran kasar negaranya. Ego mereka selama ini tercalar teruk. Sudahnya, Perdana Menterinya terpaksa meletak jawatan.

Sadat diangkat menjadi wira. Melalui usahanya, pada tahun 1978, termeterai perjanjian damai Camp David – di mana mahu atau tidak, Israel terpaksa melepaskan kembali Semenanjung Sinai kepada Mesir, dan Terusan Suez dibuka semula. Sadat dibunuh oleh ekstremis Islam pada tahun 1981, yang melabelkannya sebagai pengkhianat kerana tidak memasukkan perjajian lebih besar melibatkan Palestin dan jajahan-jahan lain yang ditakluk Israel.


Komando Termuda Penerima PGB

Tpr. Md. Ali Ahmad hanya berusia 23 tahun ketika itu. Beliau baru saja 2 tahun menyertai Rejimen Gerakhas Malaysia (RGKM) dan ditempatkan di dalam terup nombor 9, Skuadron Z. Semasa Ops Gonzales, berita telah sampai bahawa platun nombor 9 daripada pasukan 3 Renjer telah bertempur dengan pengganas di Hutan Simpan Bukit Kinta berhampiran Sg. Siput. Maka, pada tengahari 18/4/1974, 32x anggota Z skuadron telah digerakkan menggunakan 2x pesawat Nuri diketuai Lt. Zainal Abidin Hussi. Mereka dibantu oleh 1x pasukan kombat dari Pusat Latihan Tentera Darat ( PULADA) dan disertai anjing pengesan bernama Ben yang dikendalikan oleh Sjn. Chandan ak Gaing.

Setiba di LP (landing point) yang telah ditetapkan berdekatan sebuah bukit, mereka dikehendaki terjun secara abseiling pada ketinggian kira-kira 6 meter. Baru saja beberapa anggota turun, mula kedengaran bunyi tembakan. Nampaknya sah musuh memang sedang menantikan kehadiran mereka. Sebaik sampai gilirannya, Md. Ali segera mencari perlindungan sejurus kakinya menjejak tanah. Nampaknya musuh memang bertujuan mengkucar – kacirkan mereka, kerana mereka tidak tahu dari mana datangnya arah tembakan, yang terus senyap sebaik pesawat meninggalkan kawasan tersebut.

Setelah pasti musuh telah tiada, mereka mula bangun untuk bergerak, namun dikejutkan dengan teriakan “Jerangkap samar!!” oleh seorang rakan. Nampaknya anggota tersebut telah terlihat beberapa wayar merintangi laluan mereka, yang selepas diperiksa, rupa-rupanya tidak bersambung dengan mana-mana bahan letupan dan hanya bertujuan untuk menakutkan mereka.

Tidak lama kemudian, berita sampai mengatakan kumpulan yang mereka buru itu telah bertempur pula dengan pasukan ronda daripada pasukan 5 RAMD. Awal pagi keesokannya, mereka bergabung dengan pasukan tersebut untuk meneruskan penjejakan. Selepas makan tengahari, Ben mengetuai kumpulan penjejakan itu. Banyak jerangkap samar yang ditemui di sepanjang jalan. Sesetengahnya tidak dipasang sempurna, menunjukkan musuh mungkin sedang mengejar masa sebaik menyedari mereka sedang berada dalam buruan. Selepas kawasan jerangkap samar itu, mereka menemui lorong yang dipercayai dilalui musuh berkekuatan 25 hingga 30 orang. Lewat petang itu mereka menemui pula lorong yang terpecah 2.  Lt. Zainal Abidin telah memecahkan pasukannya kepada 2 kumpulan; satu diketuainya sendiri yang akan mengambil laluan lereng bukit dan satu lagi diketuai Lt. M Anuwa Mohamad Daud yang akan menyusuri permatang. Mereka akan berkumpul semula di atas bukit untuk bermalam.

Md. Ali mengikuti kumpulan Lt. Zainal, yang didahului oleh seorang anggota Orang Asli iaitu Pbt. Mat Amin. Ketika sampai ke satu anak air, tiba-tiba mereka dihujani tembakan musuh daripada atas bukit sebelah kanan. Mat Amin rebah terkena peluru. Dalam kelam kabut mencari pelindungan, Lt. Zainal telah tercedera lututnya setelah terhentak batu. Selepas membantu ketuanya, Md. Ali menyertai rakan-rakannya bersama-sama senjata M16nya. Sejurus kemudian terdengar lolongan Ben yang turut menjadi mangsa, dan akhirnya terkulai di ribaan penjaganya. Md. Ali yang pernah bertempur di Sibu setahun sebelumnya menjadi semakin marah apatah lagi bila menyedari peluru musuh tak mengenal mangsa. Tanpa menghiraukan rakan-rakannya, beliau bergegas mara ke atas bukit.

Ketika berada di atas bukit setelah memanjat sebuah tebing curam, beliau telah terlihat kelibat seorang musuh yang cuba membaling bom tangan ke arahnya. Semburan daripada senjatanya berjaya mengenai kepala musuh itu. Selepas itu, seorang lagi musuh menemui ajal di hujung senjatanya.

Kematian 2 orang rakan mereka menyebabkan ketua pasukan musuh itu mengarahkan mereka berundur, namun salah seorang daripada mereka pula telah terserempak dgn kumpulan Lt. M. Anuwa dan kemudiannya anggota komunis itu mati ditembak Kpl. Zaki Nordin. Dalam kegemparan itu, Tpr. Abu Kasim pula cedera terkena tembakan. Melihat keadaan sudah tidak menyebelahi mereka, musuh melarikan diri ke satu lereng curam dan bertindak nekad terjun ke kawasan gaung. Walaubagaimanapun, seksyen diketuai Sjn. Rahmat Suratman berjaya menembak hingga cedera 2 daripada mereka sebelum mereka menghilangkan diri.

Semasa penggeledahan,antara yang diteemui adalah:

20x beg galas musuh berisi pakaian, ubat dan makanan
1x Thomson Sub-machine Gun .45 model 1928 bersama 3x kelopak dan 65x peluru
1x Sten Gun bersama 2x kelopak
161x peluru 9mm
30x peluru .22
bom tangan
3x mayat musuh

Malam itu mereka terpaksa bermalam dengan mayat musuh sebelum tugas penjejakan disambung selama seminggu lagi, tanpa hasil. Kembalinya mereka ke Kem Tambun disambut oleh Pegawai Memerintah iaitu Lt. Kol. Borhan Ahmad yang menganggap Md. Ali sebagai Hero kerana telah berjaya menewaskan musuh selepas diserang hendap. Namun, pengalaman itu meninggalkan kesan kpada Md Ali yang tidak dapat makan selama seminggu kerana terus-menerus terbayang imej dan bau otak musuh yang berkecai selepas ditembak.

Md. Ali, yang dilahirkan di Kg. Serkam Pantai, Merlimau, Melaka ini telah dianugerahkan pingat PGB oleh DYMMSPBYDA pada 5/6/1974 dan menjadi anggota komando termuda menerima anugerah tersebut. 3 tahun selepas itu, beliau telah bertukar ke Cawangan Penyiasatan Khas Kor Polis Tentera dan menamatkan perkhidmatan dengan pangkat Staf Sarjan pada 1991..=WRA=


Men-yoroi – Pelindung Muka Samurai Semasa Berperang

Tipikal bagi orang berperang memakai perisai setiap kali turun ke medan pertempuran. Ini bermakna semua bahagian perlu dilindungi termasuk bahagian muka. Bagi para samurai Jepun, men-yoroi merupakan alat pelindung muka yang tidak akan ditinggalkan setiap kali bertempur. Contoh penggunaan men-yoroi dapat dilihat dalam satu adegan filem The Last Samurai.

Pengguna men-yoroi mempunyai dua pilihan setiap kali menggunakannya iaitu sama ada seluruh muka atau menutup bahagian bawah muka mereka. Dan ini dipengaruhi oleh empat jenis men-yoroi yang ada iaitu somen, menpo, hanbo dan happuri.

Kalau pakai somen, maknanya pelindung muka yang digunakan meliputi semua bahagian muka. Pakai menpo pula, itu setakat tutup hidung sampai dagu. Hanbo lebih kurang sama dengan menpo tetapi ia hanya menutup bahagian bawah muka. Manakala happuri pula berperanan sebagai pelindung dahi dan pipi.

Sebelum kita sambung, kami cadangkan korang dapatkan KITAB TAMADUN JEPUN. Dengan sejarah negara itu yang lama, masih banyak perkara yang kita tidak ketahui tentang Jepun dari Shogun hingga budaya mereka yang unik. Dapatkannya sekarang! Beli di Shopee: https://shopee.com.my/The-Patriots-Kitab-Tamadun-Jepun-i.238336777.17556954102

Walau apa saja pilihan, ia bagi memastikan ketopong perisai tidak tanggal semasa bertempur dengan cara mengikatnya di bawah dagu. Kebiasaannya, bahan yang digunakan untuk menghasilkan men-yoroi ialah besi, kulit atau gabungan kedua-dua bahan. Setelah itu, ia akan dicat dengan lakuer sebelum ditambah elemen lain seperti kening, misai dan janggut palsu.

Tetapi bagi sesetengah samurai, setakat pakai ini saja tak cukup. Ada yang buat kejutan dengan pakai topeng-topeng berbeza seperti yokai (hantu/raksasa mengikut kepercayaan masyarakat Jepun) atau Noh (sejenis drama tarian tradisional Jepun) bila turun berperang.

Dan ia didorong oleh faktor psikologi atau lebih tepat menguasai ketakutan pihak lawan. Di medan perang, askar pihak yang bertelagah tahu lawan mereka merupakan ancaman kepada nyawa mereka. Tetapi bila melihat samurai memakai men-yoroi menakutkan terutama jika ia dilengkapi dengan kening, misai dan janggut palsu, itu mampu buat sesiapa saja terkencing walaupun lawannya bukan ancaman sebenar.

Fenomena psikologi ini yang dipanggil sebagai uncanny valley. Apabila seseorang itu memakai topeng, orang takkan dapat tengok ekspresi muka untuk nilai niat si pemakai. Bila itu berlaku, minda orang yang melihat jadi keliru dan tak tahu bagaimana nak bertindak balas terhadap apa yang dilihat. Hanya selepas melihat si pemakai mahu menyerang, maka barulah tercetus reaksi badan sama ada untuk lawan atau lari. Tetapi bila itu berlaku dalam konteks samurai, hanya satu kesudahan saja: kematian buat lawan yang disasarkan.

Tanpa men-yoroi, pihak musuh boleh saja mengagak niat dan cara seseorang samurai itu berlawan. Ini memudahkan mereka mengeksploitasi faktor-faktor seperti emosi dan kelemahan fizikal mereka bagi membantu menewaskan lawan yang dinyatakan. Tetapi dengan men-yoroi, sebarang ruang untuk mengeksploitasi kelemahan pihak lawan tidak wujud sekaligus memberi kelebihan besar kepada si pemakai bila berlawan.

Selain itu, pengaruh mitologi juga perlu diambil kira bagi men-yoroi yang dipakai. Misalnya, jika samurai mengenakan men-yoroi yang mempunyai imej Tengu, ia berdasarkan mitos Buddha Jepun yang melihatnya sebagai pencetus api peperangan. Mana taknya, Tengu bukan saja sentiasa mengacau kerja sami Buddha malah turut mengganggu kerabat diraja Jepun. Justeru, dengan memakai men-yoroi sebegini, pihak musuh tahu mereka bakal berdepan lawan sukar.

Men-yoroi amat berguna sebagai pelindung muka lebih-lebih lagi dengan mempertimbang pelbagai senjata yang digunakan oleh samurai-samurai Jepun. Selain pedang katana, senjata lain yang digunakan ialah naginata, odachi dan tanbo (sejenis senjata berbentuk seperti belantan). Terkena pukulan atau libasan mana-mana senjata ini sudah pasti menyakitkan lagi-lagi pada bahagian muka. Justeru, dengan mengenakan men-yoroi, ia sekurang-kurangnya mengurangkan kemungkinan kecederaan pada bahagian yang dipukul/dilibas.

Ramai sejarawan percaya men-yoroi digunakan sekurang-kurangnya sejak era Heian (794-1185 Masihi). Ia mula popular dari akhir era Muromachi (1333-1573 Masihi) hinggalah era Azuchi-Momoyama (1573-1584 Masihi). Tetapi menjelang era Edo (1603-1867) atau era Keshogunan Tokugawa, ia lebih popular sebagai objek seni terutama bagi men-yoroi jenis happuri dan menpo.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:

World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN

Sinclaire, C. (2004). Samurai: The Weapons and Spirit of the Japanese Warrior. Publisher Globe Pequot.

Japonais, K. (2022, 3 Julai). What is a Men-Yoroi?. Katana-Sword.com.


Pengebumian Anak-Anak Capuchin Yang Tidak Reput

Bukan semua orang boleh redha apabila kehilangan anak. Betapa pedihnya rasa sampai ada pepatah: “no parents should ever bury their child” (ibu bapa tidak patut sama sekali rasa kesakitan hilang anak). Perasaan ini mungkin menyelubungi hati Mario Lombardo pada ketika beliau membuat keputusan untuk mengebumikan anaknya, Rosalia. Gambar di bawah diambil pada tahun 1982.

Masalahnya, Rosalia meninggal dunia pada 6 Disember 1920, seminggu sebelum hari lahirnya. 62 tahun sudah berlalu. Sangat lama tetapi mayatnya masih elok. Bukan hanya pada kulit pula – semua orang kekal sempurna (Jeremiah, 2014). Itulah rahsia yang mensensasikan Makam Capuchin (Capuchin catacombs). Rosalia hanya salah seorang daripada 160 kanak-kanak disimpan di makam ini (Tetzlaff-Deas, 2022), yang asalnya bertujuan untuk mengebumikan para pendeta agama Kristian sahaja.

Kumpulan Agama Yang Berangkaian

Konsep gereja adalah suatu kewajiban dalam menghayati agama Kristian. Gereja yang dimaksudkan adalah institusi agama, bukan setakat bangunan semata-mata. Gereja paling popular adalah Katolik, yang mempunyai pecahan begitu banyak. Salah satu pecahan adalah Kumpulan Pendeta Capuchin (Order of Friars Minor Capuchin). Kumpulan ini diasaskan pada tahun 1209, kemudian diperbaharui beberapa abad kemudian.

Mereka mempunyai sebuah kuil yang terletak dalam bandar Palermo di Itali. Sekitar abad ke-16, pengurusan kuil mula berdepan dengan masalah saiz kubur. Kawasan perkuburan kuil ini semakin berkurangan saban kematian, sampai satu tahap pihak pengurusan nekad mengambil keputusan untuk gali ruangan bawah bangunan kuil. Dan pada tahun 1599, salah seorang pendeta mereka iaitu Silvestro of Gubbio meninggal dunia. Pihak pengurusan memumiakan mayat beliau, sebelum disimpan dalam ruangan bawah bangunan ini.

Mayatnya dimasukkan terlebih dahulu dalam paip diperbuat daripada seramik. Kemudian mereka membasuh mayat Silvestro dengan cuka. Mereka buat benda sama pada pendeta-pendeta lain yang meninggal dunia selepas Silvestro. Pejam celik, amalan ini menjadi sebahagian daripada tradisi Capuchin hingga menjadi simbol pendarjatan: “sesiapa yang dikebumikan dengan cara Capuchin adalah sebahagian daripada penyebar-penyebar ayat suci.”

Kos Kena Tanggung Sendiri

Mayat orang awam dibenarkan masuk dalam makam Capuchin selepas tahun 1871. Keluarga boleh pilih pakaian jenis apa yang perlu dikenakan pada mayat. Ahli-ahli agama kekal mengenakan pakaian keagamaan… sementara orang marhaen perlu pakai ikut fesyen semasa. Dan perkhidmatan ini dibiayai derma daripada ahli keluarga mayat.

Selagi mana dana masuk, selagi itulah mayat kekal di ‘tempat abadi’. Jika ahli keluarga berhenti bayar, mayat akan dikeluarkan daripada ‘tempat abadi’ sampai bayaran disambung. Sebab itulah Makam Capuchin ada 1,252 mumia dan 8,000 ‘mayat’ – terdiri daripada lelaki, perempuan, anak dara, kanak-kanak, paderi dan biara.

Tidak pasti berapa lama keluarga Lombardo bayar untuk jaga Rosalia. Tengok keadaan mumianya, nampak begitu jelas dan nyata Rosalia dijaga lama.

Malah Rosalia juga dipercayai antara orang awam terakhir dikebumikan dalam Makam Capuchin yang kemudian dibuka hanya untuk tujuan pelancongan sahaja. Kumpulan Capuchin masih wujud pada hari ini, dengan jumlah keahlian mencecah 10,000 orang. Setakat ini, mereka masih merahsiakan tujuan keluarga pilih cara pengebumian ini (atau mereka sendiri tidak tahu kerana tiada rekod).

Untuk merungkaikan misteri ini, saintis mencuba nasib dengan teknologi imbasan supaya dapat tengok latar belakang mayat Capuchin. Imbasan boleh mendedahkan pasal gaya hidup dan usia kematian… ataupun jika ada tumbesaran terbantut yang terjadi atas tujuan tertentu. Setakat ini saintis dan sejarawan berpegang yang orang ramai dikebumikan di sini atas tujuan kasih sayang keluarga semata-mata.

RUJUKAN:

Jeremiah, K. (2014). Christian Mummification: An Interpretative History of the Preservation of Saints, Martyrs and Others. McFarland. Halaman 51.

Tetzlaff-Dass, B. (2022, Januari 6). Mysteries over deaths of little ‘doll-like’ child mummies to be probed after 200 years. The Daily Star.


Saintis Agung Dari Zaman Purba Korea

Kalau kita bicara tentang saintis-saintis agung dalam sejarah dunia, biasanya akan datang dari dua buah ketamadunan, sama ada Islam ataupun Eropah. Entah kenapa, saintis yang tidak kurang banyak juga yang lahir di ketamadunan milik bangsa China, Korea dan Jepun seperti senyap sahaja. Untuk mengambil insentif itu, maka kami di The Patriots ingin bercerita tentang seorang saintis yang hidup ketika zaman Raja Sejong The Great. Saintis yang cukup saya kagumi.

Saintis ini dikatakan lahir ketika zaman Dinasti Joseon. Bakat hebat itu dikesan oleh Raja Sejong ketika raja itu menghapuskan polisi pemilihan pegawal dan jawatan-jawatan lain kerajaan yang berasaskan keturunan tetapi bakat dan kebolehan. Antara projek Raja Sejong ketika itu yang cukup dikagumi ialah projek yang dinamakan sebagai Hall Of Worthy, yang menempatkan cendekiawan-cendekiawan agung dari seluruh Korea untuk melakukan kajian tentang pelbagai bidang ilmu. Kajian-kajian itu dibiyai oleh Raja Sejong sendiri.

Takdir mencatatkan bahawa seorang anak muda yang miskin dari kasta yang lebih rendah antara manusia bertuah di bawah pemerintahan Raja Sejong yang Agung itu. Lalu bermula dari pemilihan itu, maka saya menyenaraikan di bawah, antara ciptaan hebat Jang Yeong-Sil.

1. Glob Cerekawala – Jang Yeon-Sil dipercayai sebagai pencipta glob cerekawala Korea yang pertama bernama honcheonui yang dibina berdasarkan pengkajiannya pada glob cekerawala yang dimiliki oleh umat Islam dan juga China. Glob cekerawala ini sangat dikagumi ketepatannya, dan ianya bergantung pada roda air untuk ianya berfungsi. Glob cekerawala ini membantu orang Korea membaca bintang dan mengesan kedudukan buruj-buruj tertentu di langit.

Kemuncak pada kejayaan ini, apabila ahli astronomi Korea berjaya menyiapkan sebuah kompilasi kejayaan sains mereka dalam Chijeongsan yang menceritakan tentang penggerakan 7 objek ajaib di angkasa yang Korea rujuk pada lima buah planet yang boleh dilihat dek mata kasar, bulan dan matahari.

2. Jam Air – Raja Sejong memang seorang yang sangat bervisi bagi membangkitkan revolusi dalam ketamadunannya. Diceritakan bahawa suatu hari, Raja Sejong mendengar bahawa di China dan Tamadun Islam, sebuah jam air telah diciptakan dan kerana rasa ingin tahu Raja Sejong itu, maka disuruhnya Jang Yeon-Sil untuk membina jam air versi Korea tersendiri.

Namun percubaan awal Jang Yeon-Sil gagal lalu Jang dihantar oleh Raja Sejong ke China untuk belajar penciptaan jam air itu. Kembalinya Jang dari China, dia terus mencipta Jagyeokru yang kononnya lebih maju daripada yang dimiliki oleh orang Islam dan China.

3. Jam Matahari – Selepas penciptaan Jam Air Jang, namun harganya terlalu mahal kerana kesukaran untuk menghasilkannya membuatkan Jang mencipta alternatif yang lebih murah. Maka bersama dengan kumpulan-kumpulan pengkaji yang lain, maka Jang berjaya mencipta sebuah Jam Matahari yang dinamakannya sebagai Yangbu Ligu.

4. Mesin Pencetakan – Ratusan tahun sebelum Johan Guternberg mencipta mesin percetakannya terlebih awal, Korea terlebih dahulu berbuat demikian dengan Choe-Yun Ui ketika Korea di bawah pemerintahan Dinasti Goryeo sebelum Jang diarahkan oleh Raja Sejong untuk melakukan improvisasi ke atas mesin percetakkan awal Korea. Mesin percetakkan ini dibuat daripada aloi-aloi kuprum-zink dan plumbum-stanium.

Mesin ini dikatakan mampu untuk bekerja dua kali lebih pantas daripada mesin awal yang dicipta oleh Choe Yun Ui dan dikatakan telah dihasilkan sebanyak 6 kali untuk tempoh sekurang-kurannya 370 tahun berikutnya.

5. Alat Penyukat Hujan – Jang juga adalah orang yang bertanggungjawab mencipta alat penyukat hujan bernama cheugugi yang sangat membantu Korea yang ekonominya berasaskan kegiataan argaria atau pertanian terutama kali ketika musim kemarau melanda.

6. Alat Pengairan – Seperti mana yang dimaklumkan di atas, ekonomi Korea berasaskan kegiatan pertanian. Jadi untuk membantu aktiviti pertanian di sana, maka Jang mencipta alat pengairan pertama dalam sejarah dunia yang diberi nama sebagai Supyo.

Kesimpulan

Daripada kisah Jang Yeongsil dan Raja Sejong yang kita belajar di atas, maka kita merumuskan bahawa antara kunci kejayaan kita adalah belajar dari bangs ayang lebih maju, dan dalam masa yang melakukan penambahbaikkan dalam ilmu yang kita belajar. Dalam masa yang sama, kita tidak boleh terlalu memilih untuk mempelajar ilmu dari sesiapa pun, meski dari seorang Yahudi atau pelacur sekalipun.

Jang tidak teragak-agak untuk mengembara ke China dan mengutip mutiara-mutiara ilmu dalam ketamadunan Islam meski berbeza bangsa dan agama, lalu kembali dan mencipta peralatan-peralatan hebat di atas. Seharusnya kita hari ini turut sama mengulangi apa yang telah dicapai oleh Jang.


Ahli Falsafah Agung Umat Islam Yang Menyumbang Kepada Perkembangan Tamadun Dunia

Sejak kejatuhan Tamadun Rom dan Yunani, ahli falsafah hebat seperti tidak pernah wujud dalam helaian sejarah Eropah. Segala ilmu hebat yang pernah lahir dicatat oleh ahli falsafah hebat seperi Scorates (yang hari ini terkenal kerana didebatkan sebagai Luqman Al-Hakim), Plato, Xenophon dan banyak lagi. Sejak kematian Aristotle, tidak lagi wujud falsafah baru sehingga ketika zaman kegemilangan Islam, dimana ilmu falsafah seperti diberi nafas baru. Maka disini kami mengambil inisiatif untuk berkongsikan dengan anda antara ahli-ahli falsafah Islam yang pernah berdiri dalam sejarah.

1. Al-Kindi

Al-Kindi atau nama sebenarnya ialah Abu Yusuf Ya’qub bin Ishak Al-Kindi dikenali dalam helaian sejarah sebagai seorang “Bapa Falsafah Arab dan Islam” kerana asas-asas ilmu falsafah dalam tamadun Islam dibangunkan oleh Al-Kindi yang diambilnya dari falsafah Yunani sebelum diadaptasikan pada tamadun Islam. Al-Kindi dikira sebagai salah seorang daripada ahli falsafah yang baru selepas kematian Aristotle.

Antara pandangan Al-Kindi yang dipelajar sehingga hari ini ialah Al-Kindi menyatakan bahawa segala benda di alam ini masing-masing terikat pada Hukum Alam. Segala yang berlaku dan penggerakan dalamnya tertakluk pada hukum alam.

Kata Al-Kindi lagi, tuhan itu satu dan kekal abadi, berada di mana-mana dan Maha Bijaksana. Dialah yang menjadi sebab kewujudan alam ini dan pentadbir kepada seluruh hukum alam yang ditetapkan. Sebagai contoh, penggerakan alam seperti bumi, bintang-bintang adalah digerakkan oleh TUHAN sendiri berdasarkan hukum alam yang ditetapkan oleh tuhan sendiri.

Al Kindi juga merupakan seorang ahli falsafah pertama yang membahaskan tentang konsep roh dan jiwa. Menurut Al-Kindi, roh dan jiwa itu bersifat abadi dan berada dalam bentuk yang sempurna serta dalam bentuk yang niskala.

Bahkan Al-Kindi yang turut dikenali sebagai seorang ahli falsafah alam telah menggariskan ilmu falsafah kepada tiga cabang:

i. Sains Fizik (Cabang Terendah)
ii. Sains Matematik (Cabang Pertengahan)
iii. Sains Tauhid (Cabang Tertinggi).

Pandangan Al-Kindi tentang konsep ketuhanan turut mengatakan bahawa manusia ialah adalah pancaran daripada jiwa bumi. Jiwa manusia terbahagi kepada dua iaitu jiwa material dan jiwa rohani. Manusia hanya merdeka dan kemerdekaan itu hanya akan kekal abadi dalam dunia yang dipenuhi akal dan BUDI. Justeru, Al-Kindi berpendapat bahawa akal akan menjadi kuat dan bebas hanya pada pencarian ilmu ketuhanan dan ilmu yang berkaitan dengan alam.

2. Al-Farabi

Al-Farabi atau dikenali sebagai Abu Nasr Muhammad bin Muhammad Tarkhan al-Uzdaq ialah salah satu daripada ahli falsafah Islam yang lahir ketika zaman keemasan Islam ketika era pemerintahan Abbasiyah dahulu. Definisi falsafah menurut Al-Farabi ialah sebuah ilmu menyelidik hakikat disebalik sebuah penciptaan.

Pandangan Al-Farabi banyak dipengaruhi oleh pandangan Aristotle melihat dunia. Dikatakan bahawa bukan Aristotle yang bertajuk Anima dibaca sebanyak 200 kali oleh Al-Farabi manakala buku Physica pula dibaca sebanyak 40 kali. Al-Farabi juga dipengaruhi tentang pandangan Plato meski pada hakikatnya, Aristotle dan Plato banyak berbeza pendapat. Kata Al-Farabi, pendapat kedua-dua ilmuwan ini sebenarnya adalah mempunyai objektif yang sama. Pandangan Al-Farabi tentang mantik dan fizikal adalah senada dengan Aristotle manakala dalam bab etika dan politik, Al-Farabi lebih cenderung pada pendapat Plato.

Falsafah yang dibawa oleh Al-Farabi ini banyak membicarakan ruang ilmu seperti sufisme, ilmu logik dan metafizik. Al-Farabi lebih membahaskan tentang keperluan untuk membuat analisis terhadap sebuah fakta sama ada benar atau palsu untuk tujuan menuntut ilmu. Lalu dibuat pertimbangan antara baik dan benar untuk mendapatkan kesempurnaan. Bahkan menurut Al-Farabi, orang ramai harus mempelajari ilmu tentang ilmu logik agar dapat membuat pertimbangan antara benar dan salah.

3. Ibnu Bajjah

Nama sebenar beliau ialah Abu Bakar Muhammad Ibn Yahya al-Saigh al-Tujibi al-Andalusi al-Samqusti atau barat lebih mengenali beliau sebagai Avempace. Beliau dilahirkan di Zaragoza, Sepanyol sebelum berpindah ke Sevilla dan Granada. Falsafah Ibnu Bajjah banyak membicarakan tentang unsur mistik dan sufisme.

Ibnu Bajjah berpendapat bahawa intelek seseorang hanya akan sempurna apabila digabungkan dengan intelek aktif yang dipunyai oleh Tuhan iaitu tuhan sendiri, Ibnu Bajjah berpendapat bahawa manusia boleh mendekati Tuhan dengan berfikir, tidak terhad pada amalan Tassawuf sahaja seperti yang dibahaskan oleh Imam Ghazali. Ibnu Bajjah berpendapat lagi bahawa dengan amalan berfikir, maka ianya dapat memandu jiwa kepada moral dan menumpaskan sifat haiwaniah yang bersarang dalam jiwa manusia.

Ibnu Bajjah menyatakan bahawa akal dan wahyu tidak harus dipisahkan. Apabila terdapat percubaan memisahkan kedua-dua mereka, maka ianya akan membawa kepada sebuah kepincangan dalam negara dan masyarakat. Akal dan wahy harus menjadi asas kepada pembentukan sebuah tamadun supaya membawa kepada masyarakat yang bahagia.

Menurut Ibnu Bajjah, akal boleh menyebabkan manusia mengenali sapa sahaja bentuk kewujudan sama ada benda atau TUHAN. Bahkan beliau mengatakan bahawa akal boleh mengenali dengan sendiri akan TUHAN tanpa perlu melalui amalan tassawuf. Sepanjang riwayat hidup Ibnu Bajjah, beliau telah menghasilkan sekurang-kurangnya 31 buah karya dalam pelbagai bidang. Malangnya Ibnu Bajjah mati pada usia muda akibat diracun di Fez pada tahun 1138 Masihi.

4. Ibnu Tufail

Abu Bakar Ibn Tufail atau dikenali dalam helaian sejarah sebagai Ibn Tufail ialah salah seorang daripada ahli falsafah yang agung yang banyak memberikan sumbangan kepada perkembangan tamadun Eropah. Apabila kita menyebut tentang Ibnu Tufail, pastinya kita tidak akan terlepas daripada berbicara tentang Hayy Bi Yaqzan iaitu sebuah karya Roman Klasik tulisan Ibn Tufail yang memaparkan kisah Nalar dan Tuhan. Ibn Tufail mengambil kesempatan dalam Hayy Bi Yaqzan untuk menyatakan pandangan falsafahnya tentang alam semesta, Tuhan, agama, moral, manusia dan perwatakkannya, budaya masyarakat yang formal serta adanya keserasian antara agama dan falsafah.

Dalam buku ini juga, kita dapat melihat bagaimana Ibn Tufail menjelaskan tentang kemampuan manusia untuk hidup berdikari tanpa adanya pengaruh Bahasa, agama, budaya serta tradisi. Ibn Tufail cuba menunjukkan bahawa segala faktor itu tidak selamanya menjadi faktor yang mempengaruhi perkembangan pemikiran manusia.

Ibn Tufail turut berpandangan bahawa agama perlu disesuaikan dengan falsafah. Beliau berpendapat bahawa jalan yang ditempuhi oleh falsafah ialah akal manakala jalan yang ditempuhi oleh agama ialah wahyu.
Ibnu Tufail berpendapat bahawa kepercayaan pada kewujudan TUHAN ialah salah satu fitrah yang bersemadi dalam fitrah manusia. Akal yang cukup cerdas yang menjadi pemerhati kepada alam akan membawa manusia kepada menemui TUHAN.

5. Ibn Rusyd

Abu Walid Muhammad Ibn Ahmad adalah antara ahli falsafah yang paling agung yang pernah lahir dalam sejarah peradaban Islam. Pengaruhnya melebar sampai ke benua Eropah dan dikenali disana sebagai Averroes. Beliau lahir di Cordoba, Sepanyol pada wkatu ketika kerajaan Islam masih memerintah sebahagian bumi Sepanyol. Kehebatan Ibny Rusyd membuatkan beliau sehingga dinobatkan ahli falsafah kedua terhebat dalam helaian sejarah selepas Aristotle.

Ibnu Rusyd juga bukan sahaja mendalami ilmu falsafah sebaliknya turut mempelajari Ilmu Fiqh dan Perubatan daripada sahabatnya iaitu Ibnu Zuhur yang merupakan tokoh perubatan di Sepanyol ketika itu.

Falsafah Ibn Rusyd membawa kebebasan berfikir dan melepaskan seorang pemikir dari harus bertaklid. Cara pemikiran Ibn Rusy ini membawa kepada gerakan yang dikenali sebagai Avveorism dan dari gerakan inilah lahirnya zaman Reformasi dan Rasionalisme.

Antara sumbangan hebat Ibn Rusyd ialah membedah karya-karya Aristotle dan falsafah Skolatism iaitu falsafah Yunani dahulu. Bahkan ulasan dan perbahasannya tentang karya Aristotle dalam bentuk yang panjang meletakkan beliau sebagai ilmuwan Islam pertama yang berbuat demikian. Buku-buku ulasan beliau tentang falsafah Yunani telah diterjemahkan ke dalam pelbagai bahasa dan idea beliaulah yang dipeluk oleh masyarakat Zaman Gelap dan Renaissance sehingga mengeluarkan Eropah dari zaman kegelapan.

Ibn Rusyd seperti mana ahli falsafah Islam yang lain, berpendapat bahawa falsafah tidak pernah bercanggah dengan agama malah mengukuhkannya menjadi saksi terhadap kewujudannya. Sekolah falsafah yang diasaskan beliau bertahan dan dipelajari untuk sekurang-kurangnya pada abad ke-17 Masihi.

Sumber:

Muhamamd Danial Ramli. (2015) Era Perubahan Eropah Dari Zaman Gelap: Renaissance Kelahiran Semula. HR Publishing.
.


Kisah Atlet-Atlet Iran Yang Dihukum M*ti

Lebih seminggu lepas, kerajaan Iran menghukum m4ti juara gusti kebangsaan mereka Navid Afkari kerana dikatakan terlibat dalam pembvnvhan seorang kakitangan keselamatan di bandar Shiraz semasa protes 2018. Hukuman tersebut dijalankan selepas dia mengaku terlibat walaupun pengakuan tersebut dibuat dalam keadaan dipaksa oleh pihak berkuasa. Tetapi Afkari bukan atlet pertama Iran yang berdepan perkara sebegini rupa.

Pada tahun 80-an, Abdi merupakan kapten pasukan bola tampar Iran. Tetapi pada tahun 1981, dia ditahan pihak berkuasa kerana didakwa menyokong kumpulan penentang Mvjahedin-e Khalq (MEK) dan dip3njarakan selama lima tahun. Selepas tempoh p3njara tersebut berakhir, Abdi masih tidak dibebaskan dan dihukum m4ti pada musim panas 1988 di P3njara Evin, Tehran.

Tetapi Abdi bukan satu-satunya atlet yang dihukum kerana menyokong MEK. Pemain bola sepak kebangsaan Iran, Habib Khabiri ditahan pihak berkuasa pada tahun 1983 atas tuduhan mempunyai keahlian dalam MEK. Setahun kemudian, dia dihukum t3mbak sampai mati oleh pasukan pen3mbak.

Iran menghukum m4ti ramai tahanan politik termasuk atlet sukan sekiranya mereka didapati menyokong atau ahli MEK pada tahun 80-an. Dan pada tahun 1985, Khabiri tersenarai dalam kalangan 282 individu yang disenaraikan oleh laporan hak asasi manusia Pertubuhan Bangsa Bersatu 1985 sebagai individu yang dituduh dan dijatuhkan hukuman m4ti oleh kerajaan Iran.

Sebelum ditahan pihak berkuasa pada tahun 1980, Razaghi merupakan sebahagian daripada anggota pasukan bola sepak Olimpik Iran. Dia ditahan kerana menjual akhbar yang mempromosikan mesej anti-kerajaan dan dihukum p3njara selama setahun.

Namun begitu selepas setahun, Razaghi tidak dibebaskan dan terus dikurung sehinggalah dihukum m4ti pada tahun 1988. Nasib sama turut menimpa adiknya, Ahmad kerana beberapa hari selepas itu, dia turut dihukum m4ti oleh Tehran.

Pada akhir tahun 70-an, Montazeralzohoor merupakan juara gusti Iran yang digeruni. Dia pernah mewakili negara itu ke Sukan Olimpik 1976 di Montreal, Kanada dan Sukan Universiti Dunia 1977 di Bulgaria.

Tetapi pada tahun 1981, Montazeralzohoor ditahan pihak berkuasa pada musim panas 1981 kerana disyaki sebagai ahli MEK. Pada akhir tahun sama, dia bersama 29 lagi individu menerima nasib sama seperti Khabiri: hukuman t3mbak sampai m4ti.

Pada Januari 2010, saintis nuklear Iran Massoud Alimohammadi dibvnvh dalam satu l3tupan yang mensasarkannya di kawasan kejiranan Gheytariyeh, Tehran. Berang dengan s3rangan tersebut, Iran mula mengerah semua aset untuk memburu dalang yang terlibat.

Dan mereka bertindak berdasarkan satu kabel diplomatik Amerika Syarikat yang dibocorkan oleh WikiLeaks yang mendakwa s3rangan tersebut didalangi seorang jurulatih seni mempertahankan diri dengan kod 09BAKU687 semasa berada di Baku. Pihak berkuasa kemudiannya menahan Majid Jamali Fashi dan mendakwanya bersekongkol dengan Mossad untuk menjayakan s3rangan berkenaan.

Seperti banyak kisah pengakuan paksaan yang disiarkan di televisyen negara itu, Fashi mengakui terlibat sebelum dihukum m4ti pada tahun 2012. Media Iran turut menunjukkan imej yang didakwa sebagai pasport Israel miliknya. Tetapi semakan mendapati ia sebenarnya imej pasport Israel yang diedit dan diambil dari halaman Wikipedia.

RUJUKAN:

Fazeli, Yaghoub. (2020). Iran’s history of executing athletes. Al-Arabiya. https://english.alarabiya.net/en/features/2020/09/18/Iran-s-history-of-executing-athletes


Stateless State: Nama Baru Monopoli

Ada orang kata stateless state atau monopoli ini hanya berlaku dalam dunia fiksyen semata-mata. Terlalu banyak contoh fiksyen bagi stateless state ini. Dari Serrano Genomics (Ghost in the Shell: Stand Alone Complex) hingga Atlas Corporation (Call of Duty: Advance Warfare), ia memaparkan realiti di mana syarikat menguasai sesebuah bidang atau sistem sehingga manusia terpaksa bergantung sepenuhnya kepada mereka untuk menampung keperluan seharian. Tetapi siapa sangka, melalui serangan virus ‘WannaCry’ ke atas sistem komputer di serata dunia, mendedahkan kewujudan stateless state di dunia sebenar iaitu Microsoft. Dan Microsoft bukan satu-satunya stateless state yang wujud, stateless state sudah direkodkan kewujudannya dalam sejarah.

Ramai ingin tahu bagaimana kita biarkan stateless state ini muncul. Jawapannya boleh dilihat bagaimana mereka muncul terlebih dahulu. Stateless state, sama seperti syarikat-syarikat lain, mereka juga bermula dari bawah. Cuma apa yang membezakan mereka dengan syarikat-syarikat lain ialah mereka amat berinovasi dalam memperkenalkan produk mereka kepada para pengguna di luar sana dan mengedarkan produk mereka kepada orang ramai dengan lebih pantas. Mereka memanfaatkan dan menambahbaik infrastruktur sedia ada untuk meningkatkan pemasaran dan penjualan produk mereka serta menunjukkan kualiti produk lebih baik berbanding produk yang ditawarkan pesaing-pesaing mereka.

Dan ini yang dilakukan oleh John D. Rockefeller yang menjadikan beliau antara individu paling berkuasa di Amerika Syarikat pada akhir abad ke-19. Rockefeller memeterai perjanjian dengan Cornelius Vanderbilt untuk mengedarkan minyaknya kepada pengguna melalui jaringan landasan keretapi yang dikawal Vanderbilt. Dan bila Rockefeller sedar jaringan tersebut sudah tidak berkesan untuk menyalurkan minyak kepada pengguna, beliau berinovasi dengan membina saluran paip minyak di seluruh negara bagi memastikan minyak Standard Oil sampai kepada pengguna. Hasilnya, ia meningkatkan pendapatan Standard Oil berlipat kali ganda dan menjadikan beliau antara individu terkaya di dunia pada ketika itu.

Stateless state tidak saja berminat menjual produk yang mereka tawarkan kepada pengguna, mereka mahu mengawal sepenuhnya sesebuah pasaran walau dengan apa cara sekalipun. Pada mereka, kewujudan pesaing-pesaing dalam pasaran bukan saja mengurangkan margin keuntungan mereka malah boleh menyebabkan pesaing-pesaing ini mengeluarkan produk jauh lebih baik dari apa yang mereka tawarkan. Prospek sebegini amat menakutkan kepada mereka kerana jika perkara tersebut dibenarkan berlaku, mereka akan kalah dan terpaksa berpuas hati dengan status quo yang ditetapkan. Makanya, stateless state akan melakukan apa saja untuk menang.

Dan sejarah ialah saksi kepada kegelojohan dan ketamakan taikun-taikun ini dalam mengekalkan hegemoni mereka di pasaran. Bagi memastikan minyak Standard Oil terus jadi pilihan pengguna, Rockefeller membeli syarikat-syarikat dan loji memproses minyak dengan harga lumayan dengan tujuan menutup terus pintu persaingan dan mengekalkan penguasaan Standard Oil dalam pasaran minyak. Andrew Carnegie turut melakukan perkara sama, cuma beliau bersikap lebih radikal dengan menutup terus sesetengah kilang besi yang dibelinya. Bagi Carnegie, bila beliau berbuat demikian, beliau sebenarnya menambah bilangan pekerja di kilang-kilang yang dimiliki beliau dan menunjukkan dominasi syarikatnya, US Steel dalam pasaran besi dan keluli.

Ada orang kata, stateless state ini seharusnya dialu-alukan kehadiran mereka kerana mereka menjadikan dunia lebih baik untuk manusiawi sejagat. Tetapi ada harga bagi kehadiran mereka iaitu mereka juga ada hak dalam menentukan apa yang terbaik kepada mereka walaupun ia beri kesan buruk kepada rakyat. Bagi stateless state, keuntungan syarikat jauh lebih penting daripada kepentingan orang ramai sebab pada mereka, keuntungan sebegini yang menggerakkan operasi syarikat dan menyuntik lebih banyak dana kepada ekonomi negara. Atas sebab itu, mereka boleh saja lakukan apa saja atas nama keuntungan walaupun ia membenihkan benih penindasan dan tirani ke atas orang biasa. Akibatnya, ramai akan bangkit menentang seperti peristiwa Homestead Strike pada 1892. Walaupun peristiwa tersebut membantu syarikat menamatkan pengaruh kesatuan pekerja tetapi ia juga memberi imej buruk kepada taikun-taikun stateless state ini.

Stateless state ini juga tidak segan-silu melobi dan mempengaruhi pemerintah. Ini satu norma yang berlaku di mana saja. Tujuan mereka melobi ialah dengan memastikan dasar yang digubal atau pemerintah yang dipilih berterusan memihak kepada mereka. Ini sekaligus dapat memastikan mereka mengekalkan margin keuntungan dan mengekalkan dominasi mereka dalam pasaran. Dan ini apa yang dilakukan oleh Carnegie, Rockefeller dan J.P Morgan dengan menyokong kempen William McKinley sebagai presiden dan meletakkan Teddy Roosevelt sebagai naib presiden. Walaupun mereka merupakan seteru dalam dunia perniagaan, mereka sedia bekerjasama sementara demi memastikan dominasi mereka dalam bidang yang mereka diceburi tidak dihakis. Dan trend ini diteruskan sehingga sekarang walaupun ia mengundang kemarahan ramai dari aktivis hingga orang ramai yang bimbang integriti pemerintah terjejas kerana terlalu mengikut kehendak stateless state.

Dan satu perkara paling menakutkan berkenaan stateless state ini ialah apabila mereka tumbang atau tidak berkemampuan menangani ancaman, pengguna tidak lagi ada akses atau perlindungan yang ditawarkan. Senario ini bukan lagi satu teori tetapi berlaku di depan mata sendiri melalui serangan ‘WannaCry’ ke atas sistem komputer seluruh dunia. Mungkin ada yang akan berhujah, ini serangan senjata baru oleh negara-negara berbahaya tetapi bagi saya, ia sebenarnya mendedahkan secara tidak langsung bahaya monopoli ini. Monopoli sebegini yang menyebabkan manusia tiada alternatif selain menggunakan produk yang ditawarkan di pasaran dan terpaksa bergantung sepenuhnya tanpa ada pelan sokongan atau produk alternatif untuk menggantikannya. Dan bila masalah timbul dan stateless state gagal bertindak sebaik mungkin menanganinya, pengguna dihimpit dengan pelbagai isu seperti tiada akses kepada maklumat dan kerugian transaksi.

Stateless state, apakah ia masih wujud pada masa akan datang? Jawapannya boleh dilihat pada sejarah itu sendiri. Selagi mana ada kelompangan dalam sistem yang membenarkan ia wujud, selagi itulah ia sentiasa akan muncul dalam bentuk baru. Ia takkan pergi begitu saja melainkan manusia sedar bahawa monopoli, walau sehebat mana empayar dibina, walau sebanyak mana wang yang diraih, bila mana ia jadi ancaman atau Achilles’ heel, patut dihapuskan dari muka bumi. Terlalu banyak keburukan yang muncul berbanding kebaikan yang ditawarkan oleh stateless state ini. Tetapi manusia takkan sedar sehingga ia kembali menghantui mereka. Benarlah kata George Santayana, “Mereka yang gagal mempelajari sejarah akan mengulanginya semula.” Dan manusia akan menerima padah pada akhirnya.


Aku Dan Veteran Perang Aussie

Angin musim sejuk menerpa pipiku sewaktu aku menaiki bas di sebuah pondok perhentian menuju ke salah satu kuliah mekanikal di salah sebuah universiti tempatan. Inilah rutin harianku. Sedang aku hendak duduk di dalam bas yang dipenuhi dengan warga kota Sydney, terdapat seorang wanita yang berpakaian kot hitam duduk di barisan hadapan bas. Di dadanya terselit empat atau lima pingat yang rata-rata merupakan pingat kesetiaan dan pingat-pingat misi-misi kemanusiaan Persatuan Bangsa-Bangsa Bersatu (PBB). Di kolar kot beliau, terserlah sebuah pin yang menandakan beliau telah berkhidmat dengan Tentera Darat Australia dalam Kor Perubatan. Beliau adalah seorang veteran.

Wajahnya yang berkedut namun serius membuatkan aku berpendapat bahawa umurnya berada dalam lingkungan lima puluhan. Di tangannya terdapat sejambak bunga ros putih yang masih segar diikat dengan reben biru. Beliau hanya termenung ke arah luar bas dengan wajah seakan-akan menahan kesedihan. Sepanjang perjalanan, aku hanya memerhati keadaan bas yang dipenuhi oleh golongan muda dan warga tua.

Sewaktu bas berhenti di salah satu stesen perhentian, sepasang suami isteri dalam lingkungan empat puluhan menghampiri wanita tersebut. Dengan badan yang tegak, si suami memberi tabik hormat dan berkata, “Thank you, ma’am, for your services for our country”, atau “Terima kasih, puan, atas khidmat puan kepada negara kami”, diikuti oleh isterinya yang memeluk beliau. Kanak-kanak sekolah rendah yang baru menaiki bas pula masing-masing memberi bertukar senyuman dengan wanita tersebut. Ekspresi wanita tersebut bertukar menjadi girang dan senyuman yang jelas kelihatan. Atmosfera di dalam bas tersebut dipenuhi dengan rasa sebak dan bangga.

Namun, di sebalik rasa patriotik, ada di kalangan penumpang-penumpang bas yang mula berbincang sesama mereka betapa sia-sianya usaha tentera Australia yang berkhidmat di bawah panji-panji PBB. Mereka mula berbincang tentang mengapa Australia perlu ada angkatan tentera dan adakah rasional tentera mereka melalukan perolehan aset-aset sedangkan infrastruktur dan sistem pengangkutan mereka masih banyak yang perlu diperbetulkan.

Mengetuai perbincangan ini merupakan seorang pemuda yang aku rasa berada dalam lingkungan dua puluhan. Rakan-rakanya turut sama memberi pandangan mereka yang bagi aku adalah bersifat negatif dan tidak rasional. Bagi mereka, selagi negara mereka tidak berperang atau mengalami apa-apa konflik, kewujudan tentera dan aset-aset mereka bersifat membuang duit. Tidak menguntungkan. Golongan-golongan muda di sini telah lupakan jasa-jasa veteran mereka. Walaupun suara-suara mereka kecil, namun mereka adalah generasi yang bakal menerajui negara mereka.

Sepanjang perjalanan yang agak bosan ini, aku hanya memikirkan hala tuju negara kita dan nasib veteran-veteran yang berkhidmat semasa zaman darurat hingga ke zaman penglibatan polis di misi pengaman di Timor Leste dan terbaru, Operasi Daulat. Sebak. Keringat, darah dan tangisan mereka tidak akan dapat diselami oleh mana-mana individu yang tidak pernah menyarung loreng keramat. Aku terkenang tahun 2013, tahun di mana kedaulatan negara diuji. Negara kita disatukan dengan satu suara yang teguh dan hanya mahukan kemenangan bagi tentera dan polis kita. Aku tidak akan lupa perbualan-perbualan rakyat yang pada waktu itu dipenuhi dengan rasa cinta dan patriotisme yang tinggi.

Adakah apabila kita mengecapi status negara maju, kita akan melupakan jasa mereka yang telah berjuang demi kemerdekaan dan mereka yang menjaga kedaulatan negara? Kemajuan yang pesat menyebabkan masyarakat tidak menyelami apa itu erti sebenar kemerdekaan. Tidak cukup dengan itu, selagi tiada konflik atau apa-apa peperangan yang nyata, masyarakat akan terus mengatakan bahawa aset-aset ketenteraan adalah tidak relevan dan membazir. Mereka tidak tahu atau bersikap tidak ambil peduli akan betapa mahalnya harga sebuah kemerdekaan itu. Betapa mahalnya harga yang dibayar oleh generasi pejuang terdahulu demi sebuah bendara yang berkibar setiap 31 Ogos. Bagi aku, Jalur Gemilang merupakan tanda kemerdekaan kita. Suara-suara sumbing seperti, “Tapi itu hanya bendera, kain berwarna sahaja”, kerapku dengar dari mulut masyarakat. Mereka tidak tahu nikmat mengibarkan bendera. Kebebasan untuk menaikkan bendera dan menyanyikan lagu kebangsaan tanpa sekatan.

Generasi sekarang hanya melihat tarikh keramat 31 Ogos sebagai hari cuti biasa sedangkan hari ini adalah hari permulaan bagi pembentukan negara kita dan simbol penyatuan bagi semua kaum. Aku risau, semangat patriotik yang jika tidak ditanam dari kecil akan menyebabkan generasi akan datang lemah dan lupa tentang sejarah mereka.

Bas yang aku naiki tiba di ANZAC Parade, salah satu jalan yang dinamakan semperna semangat juang Askar Australia dan New Zealand pada Perang Dunia Pertama. Sebelum keluar dari bas, aku sempat bertanya khabar wanita tersebut.

Dengan ekspresi yang sayu, beliau berkata,

“They may have forgotten about me, but I always remember them during my deployment”
atau “Walaupun mereka telah melupakan aku, aku tetap mengingati mereka sewaktu aku berkhidmat”

Sebak.


Pakar Semut Yang Dipanggil Ant-Man Meninggal Dunia

Edward O. Wilson mungkin seseorang yang jarang didengari rakyat Malaysia. Beliau merupakan antara penyumbang penting untuk dunia sains.

Beliau membanting tulang melalui penyelidikan saintifik, bertujuan untuk mencari jawapan bagi persoalan-persoalan penting tentang asal-usul kehidupan. Sebab itulah beliau dikenali sebagai “Darwin Baru”, “Pewaris Darwin”, dan “Charles Darwin Abad Ke-21”.

Dan beliau meninggal dunia pada 26 Disember 2021, berusia 92 tahun, di Burlington, Amerika Syarikat.

Sebelum ulas lebih lanjut, kena cakap siap-siap. Wilson tidak pernah berkata manusia hari ini berevolusi daripada beruk. Malah Charles Darwin sendiri tidak pernah berkata sedemikian. Baca di sini untuk faham apa Darwin cakap.

Mendampingi Pokok Dan Serangga

Perjalanan E.O. Wilson bermula di Universiti Harvard pada tahun 1956. Ketika ini, Wilson mendapat ilham yang mungkin berlainan untuk dibandingkan dengan corak pemikiran saintis lain.

Selalunya untuk faham tentang manusia, saintis akan menelaah ilmu antropologi. Walau bagaimanapun, Wilson tunduk ke tanah terlebih dahulu. Senang cakap, untuk faham evolusi organisme besar (macroevolution), kena faham evolusi organisme halus (microevolution) dulu.

Ilmu pengetahuan beliau tentang semut memang tidak boleh ditandingi sesiapa. Kerana sepanjang hidup, beliau sentiasa mencari jawapan.

Contohnya, Teori Darwin (natural selection) tidak boleh diguna pakai untuk faham tentang sifat kerjasama semut. Kalangan semut tiada akal untuk berfikir.

Akan tetapi, koloni semut tidak langsung bersaingan antara satu sama lain.

Malah semut betina sudi mengabdikan diri untuk memelihara anak-anak ratu… sampai ke tahap menggadaikan kesuburan mereka tanpa menjejaskan kolam genetik (genetic pool) koloni sendiri (Zimmer, 2021).

Untuk menjawab persoalan ini, Wilson sanggup turun padang dan kaji tingkah laku semut secara praktikal. Dari sini, beliau mengenal pasti pengaruh feromon (pheromone) iaitu bahan biokimia digunakan semut untuk menyatukan sebuah koloni (Tenn, 2021).

Cuba bayangkan betapa luasnya pengaruh biokimia feromon dalam alam semut. Macam mana manusia bertutur; macam itulah semut berferomon. Dengan fitrah biokimia inilah semut mencari makanan, meminta pertolongan dan mengenal pasti jika sahabat mereka masih hidup (Sullivan, 2021).

Sama seperti saintis lain, penemuan ini membuka laluan kepada soalan-soalan lain yang dijawab satu demi satu sampai Wilson digelar “Ant Man”.

Antara soalan menarik untuk diulaskan adalah berkenaan Teori Imbangan Spesis. Bersama Daniel S. Simberloff, beliau menghαpυskan semua spesis serangga dalam sebuah kawasan kecil di Florida Keys. Wilson dan Simberloff kemudian mendapati spesis lain (haiwan jenis sama) datang ambil alih kawasan tersebut (Henning, et al., 2017).

Bapa Sosiobiologi

E.O. Wilson telah menemui lebih daripada 400 spesis semut, yang dikaji begitu mendalam. Beliau mendidik orang ramai dengan maklumat dikumpulkan begitu lama.

Apa yang beliau cuba sampaikan sebenarnya mudah. Pembangunan perlu dikawal, untuk menjaminkan kemandirian hidupan liar.

Alam harus dipulihara dengan baik. Sebagai saintis, beliau berkempen dengan gigih untuk meluluskan sebuah akta pro-hutan, yang malangnya gagal apabila sampai pada tangan Kongres Amerika Syarikat

Walau bagaimanapun, kegagalan ini tidak menjadi halangan untuk kaji tentang manusia pula. Kiranya, beliau tidak mengehadkan kajiannya pada pengaruh pemilihan semulajadi dalam dunia serangga.

Dalam buku On Human Nature, beliau mengulas Teori Darwin dengan dapatan lebih lanjut berdasarkan penemuan berteknologi lebih maju. Dalam pengamatan beliau, evolusi meninggalkan jejak yang terbukti dalam bentuk amalan harian manusia seperti sifat berasa terima kasih.

Menarik jika tengok balik macam mana penyelidikan Darwin disambung Wilson. Persoalan sekarang, siapa akan menyambung legasi Wilson?

RUJUKAN:

Henning, J., et al. (2017). The Arising and Established Researchers. Bulletin of the Ecological Society of America. 98 (4): 270-276.

Sullivan, P. (2021, Disember 27). Edward O. Wilson, Harvard naturalist often cited as heir to Darwin, (ditapiskan) at 92. The Washington Post.

Tenn, C. (2021, Disember 27). E.O. Wilson, Renowned Ant Researcher, (ditapiskan) at 92. The Scientist.

Zimmer, C. (2021, Disember 27). E.O. Wilson, a Pioneer of Evolutionary Biology, (ditapiskan) at 92. The New York Times.


Pidato Charlie Chaplin Yang Terhebat

Saya minta maaf, tetapi saya tidak mahu menjadi maharaja. Itu bukan urusan saya. Saya tidak mahu untuk memerintah atau menakluk sesiapa. Saya ingin membantu semua orang – jika boleh – Yahudi, bangsa lain – lelaki hitam – putih. Kita semua mahu membantu antara satu sama lain. Manusia adalah seperti itu. Kami mahu hidup dengan kebahagiaan satu sama lain – bukan dengan kesengsaraan masing-masing. Kami tidak mahu membenci dan menghina satu sama lain. Dalam dunia ini ada ruang untuk semua orang. Dan bumi yang baik ini adalah kaya dan boleh memberikan peruntukan bagi semua orang. Kehidupan boleh menjadi bebas dan indah, tetapi kita telah kehilangan jalan.

Ketamakan telah meracuni jiwa lelaki, telah mengurung dunia dengan kebencian, telah membawa kita ke dalam kesengsaraan dan pertumpahan darah. Kami telah membangunkan kelajuan, tetapi kita telah menutup diri di dalam. Jentera yang mampu memberikan banyak hasil telah meninggalkan kita miskin. Pengetahuan kita telah membuat kita sinis. Kepandaian kita, keras dan kejam. Kita berfikir terlalu banyak dan berasa terlalu sedikit. Lebih daripada jentera kita perlukan kemanusiaan. Lebih daripada kepandaian kita perlu berbuat baik dan lemah lembut. Tanpa sifat-sifat ini, hidup akan menjadi ganas dan semua akan hilang ….

Kapal terbang dan radio telah membawa kita lebih dekat bersama-sama. Sifat ciptaan ini menginginkan kebaikan pada manusia – menginginkan untuk persaudaraan sejagat – untuk perpaduan di antara kita semua. Malah sekarang suara saya mencecah berjuta-juta di seluruh dunia – berjuta-juta orang yang berputus asa, wanita, dan anak-anak – mangsa sistem yang membuat manusia menyeksa dan memenjarakan orang yang tidak bersalah.

Untuk orang-orang yang boleh mendengar saya, saya berkata – jangan putus asa. Kesengsaraan yang kini melanda kita hanyalah akibat berlalunya ketamakan – kepahitan mareka yang takut kepada kemajuan manusia. Kebencian mereka akan berlalu, dan para diktator akan mati, dan kuasa yang mereka ambil dari rakyat akan kembali kepada rakyat. Dan selagi orang mati, kebebasan tidak akan binasa. …..

Askar! Usah memberikan diri kamu untuk penindas – orang yang menghina anda – menghambakan anda – yang mengatur kehidupan anda – memberitahu anda apa yang perlu dilakukan – apa yang perlu difikir dan apa yang perlu dirasa! Yang menyusun anda – mengatur makan anda – melayan anda seperti lembu, menggunakan anda seperti bahan buangan. Jangan berikan diri kamu kepada orang-orang seperti ini – manusia mesin dengan minda mesin dan hati mesin! Anda bukan mesin! Anda bukan lembu! Anda adalah manusia! Anda mempunyai kasih akan manusia di dalam hati anda! Anda tidak membenci! Hanya yang tidak dicintai membenci – yang tidak dicintai dan tidak semula jadi!

Askar! Jangan berjuang untuk perhambaan! Berjuang untuk kebebasan!

Dalam Bab ke-17 St Luke ada tertulis: “Kerajaan Tuhan adalah dalam manusia” – bukan satu manusia mahupun sekumpulan manusia, tetapi pada semua orang! Dalam diri anda! Anda, rakyat yang mempunyai kuasa – kuasa untuk mencipta mesin. Kuasa untuk mewujudkan kebahagiaan! Anda, rakyat, mempunyai kuasa untuk menjadikan kehidupan ini bebas dan indah, untuk menjadikan kehidupan ini satu pengembaraan yang indah.

Maka – atas nama demokrasi – marilah kita gunakan kuasa itu – marilah kita semua bersatu. Marilah kita berjuang untuk dunia baru – dunia baik yang akan memberi manusia peluang untuk bekerja – yang akan memberi belia masa depan dan keselamatan di hari tua. Dengan menjanjikan perkara-perkara ini, penindas telah berkuasa. Tetapi mereka berdusta! Mereka tidak memenuhi janji itu. Mereka memang tidak akan!

Para diktator membebaskan diri mereka tetapi mereka memperhambakan rakyat! Sekarang mari kita berjuang untuk memenuhi janji itu! Marilah kita berjuang untuk membebaskan dunia – untuk menghapuskan halangan kebangsaan – untuk membuang sikap tamak, benci dan sikap tidak bertoleransi. Marilah kita berjuang untuk sebuah dunia yang waras, sebuah dunia di mana sains dan kemajuan akan membawa kepada kebahagiaan semua manusia. Askar! atas nama demokrasi, marilah kita semua bersatu!

~Charlie Chaplin, The Great Dictator

Pidato penuh Charlie Chaplin boleh ditonton di sini: http://www.youtube.com/watch?v=QcvjoWOwnn4

[Random Quotes]
-YHY


Undescended Testis – Testis Tidak Turun Ke Kantung

Ammar, sudah beberapa malam (minggu lepas) bangun di tengah malam dan komplen sakit. Dia tunjuk lokasi sakit di bebirdnya serta lokasi berdekatan pelvis (yang dipanggil ari-ari)

Jenuh cari minyak angin untuk kasi kurang sakit. Lega sedikit baru dia dapat tidur.

Saya memang perasan Ammar terkadang tidur merengkot dan kadangkala mengadu ‘sakit yut’ (sakit perut tetapi tunjuk kat kawasan pelvis serta bebirdnya). Saya sangka dia kena phimosis. Sebab sesekali dia kelihatan seolah meneran bila mahu membuang air kecil.

Beberapa hari selepas itu, saya bawa Ammar jumpa surgical team (yang kebetulan ada kes di dewan bedah hari itu). Medical officer (MO) palpate sedikit kawasan berhampiran pelvis pun Ammar sudah komplen sakit. Kawasan scrotum (kerandut zakar) juga diperiksa.

“Penisnya tidak menunjukkan ciri Phimosis sebab masih boleh retract bila ditarik” ujar MO.

Apabila memeriksa scrotum, tiada testis (telur) disitu. Dan pemeriksaan mendapati telurnya terletak di kawasan ari2. Maka, doktor mencadangkan saya untuk melakukan pemeriksaan ultrasound (ultrabunyi) bagi mengenal pasti lokasi testis itu. Kemungkinan Ammar mengalami Undescended Testis.

Isnin (31/7/17), saya dan suami membawa Ammar melakukan pemeriksaan di Hospital Manipal, Klang dan hasil pemeriksaan mendapati;

1) Testis berada di bawah inguinal canal.

2) Pemeriksaan mendapati kedua-dua testis sekejap berada di scrotum kemudian naik semula ke atas yang dikenali sebagai Retractile Testis.

Setelah direfer semula kepada Surgical Team, mereka mengambil keputusan untuk melakukan pembedahan yang dinamakan Orchidopexy iaitu testis itu dibebaskan daripada lekatan tisu-tisu, dan dibawa turun ke scrotum dan ditanamkan di situ dengan jahitan. Lagipun Ammar sudah mengadu sakit lebih-lebih lagi apabila disentuh.

Apa itu Undescended Testis?

Buah testis tidak turun sampai ke kantung scrotum yang sepatutnya sudah berlaku sebelum lahir ( antara 30 – 40 minggu dalam kandungan). Mengikut statistik, lebih kurang 1% daripada bayi lelaki mempunyai masalah ini. Bayi lelaki yang lahir pra-matang akan mempunyai risiko lebih tinggi untuk mendapat masalah ini.

Sebab Berlakunya Undescended Testis;

1) Kekurangan hormon testosteron yang mempengaruhi pergerakan testis ke kantung serta perkembangan testis sendiri.

2) Anatomi pergerakan testis ke dalan inguinal canal tidak sampai kerana tisu disekelilingnya, spermatic cord yang pendek atau saiz testis itu sendiri yang kecil.

Retractile testis pula merupakan keadaan di mana buah testis sudah pun sampai ke kantung skrotum tetapi seringkali kedudukan testis itu adalah di luar scrotum dan biasanya dapat dirasa. Testis tertarik ke atas oleh otot yang mengecut semasa berlaku suatu refleks.

Undescended Testis, jika tidak dirawat (jika tidak turun secara semulajadi), testis itu mempunyai risiko untuk hilang fungsinya seperti kemandulan, tercedera ataupun barah testis.

Testis yang tidak turun sepenuhnya, boleh menyebabkan berlakunya penyimpulan, kesekatan mengaliran darah dan mungkin testis boleh gangrene (mati).

Jika ditanya tentang komplikasi pembedahan, ia juga sama seperti pembedahan lain iaitu lokasi jangkitan pada luka pembedahan, perdarahan, risiko kecederaan pada tisu sekeliling kawasan pembedahan (jika pembedahan complicated).

Pemeriksaan waktu bayi lahir terutama bayi lelaki perlu ditekankan juga kepada pemeriksaan testis juga, bagi memastikan ianya dalam kerandut zakar. Jika ia tiada, temu janji akan diberikan supaya intervensi awal boleh dibuat jika masih belum turun apabila mencapai usia 12-18bulan.

Oleh kerana Ammar mengalami masalah di kedua2 testisnya (Bilateral), maka pembedahan bagi menurunkan kedua2 testis akan dilakukan serentak (Bilateral Orchidopexy).

Jika ditanya, tidak kasihankah anak kecil dibenarkan untuk dibedah. Tipulah kalau saya cakap tidak kasihan, tetapi masa depan anak saya sebagai lelaki juga harus saya titik beratkan. Lagipun, saya tahu bahawa pembedahan anak saya dikendalikan oleh mereka yang pakar dalam bidang mereka. Malahan, saya tahu cara kerja mereka bagaimana kerana saya merupakan scrub nurse mereka.

Notakaki;

Hati ibu mana yang sanggup tengok anak diberikan bius penuh atau menahan kesakitan selepas pembedahan? Tetapi nak taknak hati kena sado kan. Anak saya tidak ada masalah kesihatan, rakan lain dengan anak yang ada masalah kesihatan lagilah diuji pelbagai.

Nur Nabiila Masfuzah Binti Abdullah

Jururawat Terlatih


Peranan Talmud Dalam Judaism

Islam bukan satu-satunya agama yang mempunyai kitab suci dengan penerangan berdasarkan amalan seorang nabi. Beribu-ribu tahun sebelum lahirnya seorang insan bernama Abu al-Qasim Muhammad bin Abdullah SAW, ditakdirkan satu pergolakan besar di bumi Mesir apabila sepuluh bala bencana menggugurkan ego seorang penguasa. Sungguhpun keangkuhannya tertunduk dalam masa yang singkat sahaja, kesannya masih boleh dilihat sehingga hari ini. Keluarnya Bani Israil daripada cengkaman Firaun yang dicelakakan melambangkan permulaan sejarah Judaisme dibawah kepimpinan seorang nabi bernama Musa as.

Bala-bala yang ditimpa Mesir bukan sahaja dibuktikan agama. Terdapat kesahihan dari segi saintifik bahawasanya pernah berlaku perubahan iklim dan persekitaran yang memainkan peranan dalam setiap bala terhadap Firaun. Maka setelah Bani Israil keluar daripada Mesir, bermulanya episod demi episod dalam lebaran sejarah Timur Tengah. Antaranya adalah wahyu-wahyu yang dijadikan Taurat. Dan yang paling agung sekali adalah bagaimana sebuah gunung boleh lebur semasa Nabi Musa as memohon kemunculan Allah.

Walau bagaimanapun, tidak pula ramai tahu akan keperluan Talmud. Ada juga yang mengatakan bahawa kitab Talmud telah jauh menyimpang daripada Taurat. Satu persoalan besar dijadikan tanda tanya apabila Tanakh turut mula dibincangkan. Berdasarkan komen-komen di media sosial, ternyata mereka tidak faham agama Judaisme. Proses pengajian agama ini memang rumit. Kitab-kitab Yahudi seperti Tanakh dan Talmud perlu ditelusuri dengan teliti.

Tanakh merupakan sebuah kompilasi tiga kitab iaitu TAwrat (Taurat), NAvi’im (Kitab Para Nabi) dan KHetuvim (Kitab Penulisan). Abjad-abjad yang dibesarkan hurufnya membuatkan perkataan “Tanakh”. Kaum Yahudi amat menyanjung kompilasi ini sebagai sebahagian daripada agama mereka.

Namun satu lagi kitab yang diguna sebagai sumber utama. Talmud terbahagi kepada dua: Bavli (Babylon) dan Yerushalayim (Baitulmuqaddis). Talmud Bavli mempunyai kuasa lebih tinggi berbanding sumber Talmud Baitulmuqaddis. Kedua-duanya bukan sekadar undang-undang Israel. Sebaliknya, kitab Talmud merupakan batu asas kepada Yahudi, tidak kira apa mazhab dan pecahan mereka. Dan Talmud bukanlah kitab yang menyimpang dari Taurat.

Semasa Nabi Musa as berada di Gunung Sinai, Bani Israil telah dihadiahkan dengan Kitab Taurat. Namun kitab ini bukanlah senaskhah untuk diamalkan. Kitab ini bersifat bertulis, dan juga dijelaskan secara lisan. Ibaratkan al-Qur’an yang bertulis, dan Hadis yang menceritakannya cara Nabi Muhammad SAW mengamalkan al-Qur’an. Cuma perbezaan Islam dan Judaisme, Taurat Bertulis dan Taurat Lisan adalah bahagian kepada kitab yang sama.

Konsepnya sama. Al-Qur’an menetapkan hukum-hakam dari Allah. Hadis pula menerangkannya. Ini tidak sama sekali bermakna Allah perlukan Hadis untuk menegakkan syariat-Nya. Cuma masakan seorang raja mengajar rakyatnya abjad dan angka. Baginda mempunyai para guru yang diupah untuk didik rakyat dibawah naungannya. Bagi Allah pula, Dia mempunyai para rasul untuk menerangkan syariat-Nya kepada golongan yang tidak layak untuk mendapat apa pun dari-Nya melainkan ilham, rezeki, dan apa-apa hamba biasa boleh dapat.

Al-Qur’an menyeru kita bersolat, tetapi tidak menerangkan cara. Lalu, rukun-rukun solat diterangkan secara jelas melalui Hadis. Begitulah juga “Taurat Bertulis” dan “Taurat Lisan”. Taurat Bertulis menerangkan bahawa kaum Yahudi perlu sembelih korban haiwan atas arahan Tuhan, dan memelihara kesucian Hari Sabat. Taurat Lisan memainkan peranan dalam penerangan kaifiat-kaifiatnya.

Taurat Lisan pula diturunkan secara lisan daripada Nabi Musa as kepada Nabi Joshua, dan demikian turunlah Taurat Lisan kepada ahli-ahli Dewan Agung, yang diketuai oleh Uzair ketika pembinaan Kuil Kedua. Dan pelajar-pelajar Kuil Kedua ini mula menghafal Taurat Lisan daripada kod yang dikenali sebagai Mishnah.

Setelah runtuhnya Kuil Kedua pada 70AD, agamawan-agamawan Yahudi mula risau akan keselamatan Taurat Lisan. Maka Rabbi Yehudah memulakan proses suntingan edisi Mishnah terakhir, yang selesai lebih daripada 100 tahun selepas kejatuhan Yahudi. Prosesnya terdiri daripada persetujuan dan pengesahan daripada ahli-ahli agama, dan pendapat-pendapat yang ditolak pun turut dimasukkan.

Proses pengajian Taurat Lisan merangkumi kepada penghafalan asas-asasnya, yang dikenali sebagai Mishnah, dan penulisan ulasan-ulasan, yang dikenali sebagai Gemara. Dan Mishnah dan Gemara inilah Talmud.

Pada abad ketiga, penduduk Israel mengumpulkan semua skrip-skrip untuk membentuk Talmud Baitulmuqaddis, dan 200 tahun kemudiannya, Talmud Bavli pula dibukukan dan diterima sebagai versi paling agung.

Apa yang Talmud membincangkan adalah, kategori Halachah – definisi-definisi, sumber-sumber dan penerangan-penerangan untuk undang-undang Taurat, dan kategori Aggadata yang memberi keutamaan kepada akidah, falsafah dan etik, turut juga perniagaan dan kesihatan.

Tanakh, atau Bibel Ibrani (Hebrew Bible) pula mempunyai pengertian yang lebih meluas berbanding Talmud. Kalau Talmud merupakan gabungan Mishnah dan Gemara, Tanakh pula merupakan gabungan tiga kitab: Taurat, Nevi’im dan Ketuvim. Dan gaya hidup Yahudi dilukiskan berdasarkan Tanakh dan Talmud.


Blast From The Past: Maison Ikkoku (1986 – 1992)

Sebenarnya kan, sebelum kegilaan para otaku atau weaboo kepada watak-watak “kawaii’ 2D-3D Waifus ini, al-kisahnya pada tahun 1980-1987 terdapat sebuah siri manga diterbitkan di Jepun yang merevolusikan genre “romantic-comedy (rom-com) slice of life”.

Yang menarik sekali, calon waifu kebanyakan otaku awal 1980an bukan anak dara sekolah menengah, idol, tsundere (minta dijauhkan lolicon), tetapi watak seorang wanita berstatus janda mati suami telah menyebabkan seorang teruna jadi angau terpikat hati jiwa raganya dipanah cinta.

Janda lawa itu bernama Kyoko Otonashi, menjadi igauan tidur tak lena mandi tak basah sang teruna Yusaku Godai seorang lelaki bujang pelajar kolej. Manga itu ialah manga rom-com paling lagenda diadaptasi ke siri anime semasa Zaman Keemasan Anime (Anime Golden Age) 1980an iaitu Maison Ikkoku.

Maison Ikkoku digarap oleh mangaka wanita Jepun yang terulung, Cik Rumiko Takahashi yang terkenal dengan karya-karyanya iaitu Urusei Yatsura, Ranma 1/2  & Inusyaha, kesemua karyanya memenangi pelbagai jenis anugerah manga serta anime.

Maison Ikkoku ini dianggap memang tahap legenda dari manga diadaptasi ke anime kerana genre romantik jenis dewasa ini merentas batas usia peminat. Kisah mengenai budak bujang kolej menyewa tinggal di bilik sewa asrama yang mana diuruskan oleh janda muda. Dengan ragam perangai penyewa-penyewa lain, kisah cinta tiga segi antara sang janda, teruna & ehhem, anak dara yang masih suci … memang dah macam drama Korea lah pula.

Yusaku Godai mengharungi susah payah berdikari tinggal di kotaraya metropolitan, cuba menyeimbangkan kehidupan kolej, sosial, tekanan pelajaran serta harapan ibubapanya, manakala Kyoko Otonashi pula berdepan masalah harian menguruskan penghuni bilik-bilik sewanya, pandangan masyarakat pada status jandanya & bagaimana kisah mereka berdua ini di sebalik pelbagai peristiwa persekitaran yang akhirnya memutikkan rasa cinta.

Ada halangan juga bila keluarga Yusaku Godai pula memperkenalkan bakal calon menantu iaitu Kozue Nanao, gadis lawa sesuci embun pagi (ceewahhhh), menjadi batu penghalang sang teruna mengejar cinta si janda.

Tapi Yusaku Godai tetap berusaha memikat hati si janda,Kyoko Otonashi. Banyak “twist & turn” dalam anime ini. Kita akan ketawa, serius hatta menangis melihat babak-babak dalam jalan cerita anime ini.

Maison Ikkoku benar-benar mengambil peduli pembangunan watak (character development) terutama sudut POV (point of view) watak Kyoko berinteraksi dengan Godai sangat realistik. Kita boleh menyelami perasaan dan mainan emosi watak-watak di dalam anime ini.

Kyoko yang sangat komplikated kerana itulah lumrah wanita, adakalanya masih teringatkan suaminya yang telah lama mati sehinggakan Kyoko terperangkap dilemma adakah perlu diberi ruang dirinya dicintai & menyintai. Manakala Godai pun satu haru juga melayan perasaannya yang terpaksa menghadapi masalah kehidupan serta terperangkap cinta tiga segi antara Kyoko & Nanao.

Jika anda mencari siri anime atau manga yang berbentuk romantik komedi (rom-com) yang realistik dan lebih dewasa, maka cubalah membaca manga / menonton anime Maison Ikkoku. Siri anime sangat panjang macam drama bersiri iaitu 96 episod diikuti minisiri OAV (Original Video Animation) sebanyak 3 episod & 1 filem Anime. Kepopularannya menyebabkan Maison Ikkoku diadaptasi beberapa kali sebagai filem “Live Action” pada 1986, 2007 & 2008.

Maison Ikkoku adalah antara siri manga & anime yang sangat berjaya dari penjualan & terkenal memperkenalkan genre “slice of life / rom-com” di pasaran Barat & Eropah pada awal sehinggalah  pertengahan 1990an. Memang fasa demam janda weyhh dengan Kyoko Otonashi. Waifu material pula tu.

Saya bagi 5/5 bintang untuk siri ini. Inilah siri anime yang memperkenalkan genre “rom-com / slice of life” kepada saya semasa pertengahan 1990an. Kalau “imaginary waifu” pastilah saya memilih watak Misa Hayase dari SDF Macross (1984) sebagai cinta pandang pertama TETAPI …. Kyoko Otonashi si janda genit adalah “everlasting love for safekeeping forever always in my heart.”

P/S: Dalam hampir 30 tahun bergelar Otaku ni, 2D waifus datang dan pergi, hanya Kyoko Otonashi masih berbekas di hati. Huhuhu …. dan Misa Hayase. Tentulah waifu-chan saya yang real-laifu tu tetap nombor 1 lah. Gila engkau nanti waifu-chan tak memasak kebulur lah saya.

RUJUKAN:

Maison Ikkoku Anime TV Series Info: https://www.animenewsnetwork.com/encyclopedia/anime.php?id=376

Laman Web Rasmi Maison Ikkoku:
https://www.viz.com/maison-ikkoku


Kumpulan K-Pop Yang Pernah Buat Konsert di Korea Utara

Hubungan antara Korea Utara dan Selatan dingin selama beberapa dekad. Kedua-dua Korea masih berperang secara teknikal. Walaupun kedua-dua negara ni tak sebulu selama bertahun-tahun, terdapat beberapa artis Korea Selatan telah membuat persembahan di Korea Utara. Secara keseluruhan, tujuh konsert oleh artis Korea Selatan telah dipersembahkan di Korea Utara.

Sebagai salah satu kumpulan gadis K-Pop “generasi pertama”, Fin.KL ialah perintis yang bukan sahaja diorang ni kumpulan wanita pertama memenangi anugerah muzik akhir tahun malah menjadi kumpulan wanita pertama mengadakan konsert solo. Fin.KL juga merupakan kumpulan wanita pertama yang membuat persembahan di Korea Utara.

Pada tahun 1999, Fin.KL membuat persembahan “To My Prince” semasa Peace Friendship Music Concert di Pyongyang, Korea Utara. Walaupun Fin.KL menerima pujian daripada penonton Pyongyang, persembahan itu disambut dengan suasana muram yang sepadan dengan pakaian serba hitam kumpulan itu.

Bersama Fin.KL, kumpulan idola lelaki generasi pertama Sechskies turut membuat persembahan masa tu di Pyongyang. Semasa persembahan “Yaegam” diorang ubah koreografi diorang untuk menghormati penonton. Seperti Fin.KL, suasana terasa tegang sepanjang persembahan.

Pada Mac 2018, beberapa artis K-Pop Korea Selatan pergi ke Korea Utara sempena konsert istimewa “Spring is Coming” di Pyongyang. Konsert tu bermula pada 31 Mac dan berlangsung sehingga 3 April. Terdapat beberapa artis yang membuat persembahan pada 1 April. Dan salah satu daripada kumpulan ini tak lain tak bukan ialah Red Velvet.

Red Velvet mempersembahkan lagu, ‘Red Flavor’ dan ‘Bad Boy’. Diorang tak buat ubah cara persembahan selain ketiadaan salah sorang ahli iaitu Joy. Pernah tular dulu video reaksi diorang semasa konsert yang memang macam tengah tengok korang buat pembentangan. Walaupun etika penonton lain macam, penonton tetap berikan respon positif terhadap persembahan mereka.

Yeri kata, “Diorang tepuk tangan kuat untuk kitorang dan turut menyanyi bersama. Saya berasa kurang gementar sebab tu.”

Wendy tambah, “Kitorang ada pemikiran walaupun tiada reaksi, kitorang tetap melakukan yang terbaik sebab kitorang buat untuk mempamerkan lagu kitorang, tetapi penonton mempamerkan banyak respon positif.”

Irene menyebut, “Bila kitorang kehabisan nafas, penonton tersenyum dan bertepuk tangan untuk kitorang.”

Ahli-ahli kelihatan agak gembira dengan pengalaman tu. Kim Jong Un bertemu dengan Red Velvet kemudian. Beliau minta Red Velvet sampaikan mesej kepada Presiden Moon Jae In.

Kim Jong Un ubah jadual semata-mata nak tengok Red Velvet serta berterima kasih kepada Red Velvet dan kata, “Saya berterima kasih atas hadiah baik ini kepada warga Pyongyang.”

Oleh: Azizul Farhan

Korea banyak mengalami anjakan paradigma dari zaman ke zaman. KITAB TAMADUN KOREA memuatkan banyak informasi menarik mengenai sejarah Korea hingga kini. Boleh beli di:


Pendidikan Seks Dan Islam – Teguran Untuk Syed Saddiq

Pendidikan Seks ada dalam Islam,dan ia berbeza dengan Pendidikan Seks acuan Barat,bahkan ia tidak dijenamakan dengan pendidikan seks.

Pendidikan seks acuan Barat hanya sekadar bersifat menekankan kaedah hubungan ‘seks selamat’,iaitu sekadar mencegah kehamilan serta penyakit bawaan seks(STDs) sahaja,tanpa melahirkan elemen tanggungjawab serta rasa malu dan amanah terhadap diri sendiri atau pasangan.

Berbeza dengan pendidikan seksual dalam Islam,ia bermula sejak awal perkembangan kanak-kanak memasuki alam dewasa lagi dengan memberi penekanan terhadap nilai kehormatan individu yang mesti dijaga.

Dalam Islam,seorang kanak-kanak dianggap telah masuk ke alam dewasa sebaik sahaja mengalami perubahan fizikal dan perkembangan seksual yang dikenal sebagai ‘Akil Baligh’.

Bagi kanak-kanak lelaki,proses Akil Baligh bermula selepas seseorang mengalami mimpi basah,atau sehingga usianya genap 15 tahun menurut perkiraan taqwim Qamari*.

Bagi kanak-kanak perempuan,proses tersebut bermula selepas ia didatangi haid pada usia sekurang-kurangnya 9 tahun genap menurut perkiraan taqwim Qamari,atau sekiranya tidak mengalami haid,ia dikira akil baligh selepas genap umurnya 15 tahun,menurut perkiraan taqwim Qamari*.

Maka Islam telah meletakkan langkah pencegahan awal sebelum fasa akil baligh lagi,dengan memerintahkan agar anak-anak yang berusia 10 tahun diasingkan tempat tidurnya mengikut jantina,supaya tidak timbul kecenderungan seksual.Ini sepertimana yang diriwayatkan dalam hadith;

عن عمرو بن شُعَيْبٍ عن أَبِيهِ عن جَدِّهِ قَالَ، قَالَ رسولُ الله صَلَّى اللهُ عَلَيْهِ وَسَلَّمَ : مُرُوا أَوْلاَدَكُمْ بِالصَّلاَةِ وَهُمْ أَبْنَاءُ سَبْع سِنِينَ وَاضْرِبُوهُمْ عَلَيْهَا وَهُمْ أَبْنَاءَ عَشْرِ سِنِينَ، وَفَرِّقُوا بَيْنَهُمْ فِي المَضَاجِعِ.

Daripada ‘Amru bin Syu‘aib, daripada bapanya, daripada datuknya berkata, sabda Rasulullah صلى الله عليه وسلم : “Perintahlah anak-anakmu mendirikan solat ketika mereka berumur tujuh tahun dan pukullah mereka jika meninggalkannya ketika berumur sepuluh tahun serta pisahkan tempat tidur mereka. (Riwayat Abu Dawud)

Ini secara tidak langsung bertindak sebagai langkah pencegahan awal bagi mengelak berlakunya rangsangan seksual di usia yang muda.

Selain daripada pemisahan tempat tidur,umat Islam juga,baik lelaki atau perempuan,juga disuruh agar menjaga pandangan,bagi mengelakkan berlaku ransangan secara visual.

Kemudian sebagai langkah akhir,ialah fasa hukuman terhadap pesalah seksual,baik kesalahan zina,rogol serta jenayah-jenayah seksual lainnya,dengan tujuan mendidik manusia bahawa hubungan seks bukanlah sekadar untuk melampiaskan nafsu tanpa mengira keharmonian manusia lain.

Inilah yang sewajarnya difahami oleh sebahagian aktivis pada hari ini sebelum sibuk turun dan mengelirukan remaja Islam dengan kempen ‘pendidikan seks’ yang hanya akan berakhir dengan pemberian kondom percuma yang seolah-olah menggalakkan hubungan seks bebas, asalkan ‘selamat’ tanpa memberi penekanan bahawa hal tersebut adalah suatu kesalahan.

Bantulah remaja kita keluar dari gejala seks rambang menurut acuan Islam dan kesusilaan Timur,bukan dengan mempromosikan kepada mereka kaedah seks ‘selamat’!

*Definisi akil baligh ini adalah menurut Madzhab Syafii’iy dan ada sedikit perbezaan mengenai had umur pada madzhab lain.


Rahsia Kebangkitan Bangsa Jerman Membina Tamadun Agung

Menjelang abad ke-17, negara-negara Eropah seperti Perancis, Itali dan England mula menikmati kemajuan hasil industri mereka yang sedang berkembang. Malangnya, perkara itu tidak berlaku kepada Jerman dengan negara itu masih lagi dalam keadaan mundur. Sedangkan negara itu memiliki sumber alam yang banyak, lebih ramai cendekiawan dan etika kerja yang lebih ke hadapan berbanding negara-negara lain.

Rupa-rupanya, jawapan kepada kemunduran mereka sudah ada di depan mata seperti yang dinyatakan Profesor Emeritus Abdullah Hassan iaitu menganaktirikan bahasa ibunda dan mengutamakan bahasa asing. Konklusi sama turut dikongsi polimath Jerman yang terkenal, Gottfried Wilhelm Leibniz selepas melihat Bahasa Jerman dianaktirikan sebagai bahasa pendidikan, bahasa perdagangan dan bahasa komunikasi.

Bagi golongan elit terutama golongan bangsawan, Bahasa Perancis dan Bahasa Latin dianggap penanda aras status mereka. Jika disuruh berbahasa Jerman, memang nasiblah siapa yang menyuruh itu dit4mp4r dan dib3l4sah kerana Bahasa Jerman dianggap bahasa golongan bawahan. Leibniz sedar halangan bahasa ini merupakan halangan kepada penyatuan rakyat Jerman tanpa mengira status mereka.

Beliau sedar apabila bahasa ibunda diketepikan dan bahasa asing didewakan, rakyat akan kehilangan kepercayaan kepada diri sendiri dan menjejaskan pemikiran mereka. Tambah Prof Abdullah lagi, apabila ini berlaku, sesebuah bangsa itu tidak akan maju ke hadapan. Leibniz juga tidak segan mengakui Perancis tidak menerima mereka sebagai nukleus masyarakat negara itu.

Tetapi kesimpulan beliau langsung tidak berkenan di hati golongan atasan dan intelektual Jerman. Pada mereka, bahasa Perancis adalah segala-galanya dari bahasa dunia hinggalah bahasa kesusasteraan dan kebudayaan. Nak utamakan Bahasa Jerman? Siapa yang mampu memahami bahasa bertaraf rendah, asing dan tidak dapat bersaing dengan dunia luar? Hanya orang gila sahaja yang memperjuangkan bahasa picisan sebegitu!

Bagi para intelektual Jerman, mereka menyatakan Bahasa Jerman tidak mempunyai istilah-istilah yang cukup dan tatabahasanya pun tidak ada. Oleh sebab itulah maka, pemikiran sesiapa yang menuturkannya bersifat pendek akal. Mereka juga tidak segan silu mengatakan Bahasa Perancis harus menjadi keutamaan sekiranya mahu bersaing dengan negara-negara lain di pentas antarabangsa.

Hakikatnya seperti disedari Prof Abdullah dan Leibniz, mereka sebenarnya bimbang apabila Bahasa Jerman dimartabatkan, mereka akan kehilangan semua kelebihan yang dinikmati ketika itu. Ini kerana apabila rakyat diajar ilmu dalam bahasa ibunda sebagai bahasa pengantar pendidikan, mereka akan membuang sikap katak di bawah tempurung dan bersedia untuk membawa kemajuan dalam negara sekaligus mencabar kedudukan status sedia ada.

Untuk menjayakan usahanya itu, Leibniz mengkaji kedudukan dan peranan bahasa-bahasa kebangsaan di beberapa negara termasuk China dan membandingkannya dengan kedudukan dan peranan bahasa Jerman. Hasil pemerhatiannya mendapati negara-negara ini mula maju selepas menggunakan bahasa ibunda mereka dalam semua urusan termasuk pendidikan dan perdagangan.

Ini dapat dilihat sendiri di Perancis dan Itali yang mula menikmati kemajuan selepas menggunakan bahasa ibunda mereka untuk menggantikan Bahasa Yunani dan Bahasa Latin. Kemajuan sama turut dinikmati England selepas memajukan dan menggunakan Bahasa Inggeris sebagai bahasa pengantar di sekolah-sekolah dan universiti-universiti.

Begitupun, usaha menyakinkan golongan pemerintah untuk menyokong usahanya memartabatkan Bahasa Jerman bukan sesuatu yang mudah. Tetapi Leibniz tidak berputus asa dan terus melobi mereka kerana yang untung pada akhirnya ialah rakyat. Apabila mereka meraih taraf pendidikan yang baik, ia akan membantu mereka memajukan negara dan secara tidak langsung menjadikan kehidupan mereka lebih makmur dan permai.

Bagi menjayakan usahanya itu, beliau mengusulkan beberapa gagasan kepada golongan pemerintah:

Hasilnya, gagasan beliau dipersetujui mereka menerusi penerbitan sebuah buku berjudul Dasar-Dasar Tatabahasa Bahasa Jerman yang dikarang Johan Christoph Gottsched pada tahun 1750-an. Siapa sangka, buku ini mendapat sambutan hangat dalam kalangan rakyat.

Ini menunjukkan sikap patriotisme rakyat Jerman yang tinggi terhadap bahasanya. Tatabahasa Jerman ini membuktikan kepada semua bahawa bahasa Jerman juga bahasa yang teratur dan mampu bersaing dengan mana-mana bahasa di Eropah. Dari situlah, bahasa Jerman terus membangun dan digunakan dalam bidang-bidang yang diusulkan oleh Leibniz. Itulah juga saat yang merupakan permulaan kebangkitan Jerman sebagai salah satu negara maju di dunia.

Leibniz yang kembali menemui Penciptanya pada tahun 1716 tidak berpeluang melihat buah titik peluk perjuangannya. Namun begitu, wawasannya telah memupuk jalan yang meletakkan bahasa Jerman sebagai bahasa utama yang memainkan peranannya sebagai bahasa pendidikan, pentadbiran dan perhubungan dalam semua bidang dalam kalangan rakyat Jerman.

Begitupun, masih ada dalam kalangan rakyat Malaysia hari ini yang berterusan memandang rendah Bahasa Melayu dan menganggapnya sebagai bahasa picisan seperti golongan atasan Jerman yang menentang reformasi bahasa Leibniz.

Baru-baru ini, Tun Dr Mahathir Mohamad menerusi satu ciapan Twitternya menggesa agar mata pelajaran kritikal seperti Sains dan Matematik kembali diajar kepada pelajar-pelajar di sekolah dengan harapan membantu mereka menguasai Bahasa Inggeris dan negara cepat maju.

Jika anda perasan, bukankah kenyataan ini amat serupa dengan kenyataan sesetengah pemerintah dan bangsawan yang tidak senang dengan usaha Leibniz menjulang Bahasa Jerman? Nasihat penulis, berhentilah memperlekeh prestij bahasa ibunda anda sendiri. Walau sefasih mana anda berbahasa asing baik Urdu, Perancis, Itali, Sepanyol atau Inggeris sekalipun, yang mendefinisikan bangsa anda ialah bahasa ibunda anda sendiri.

Nak memajukan bangsa bukan bermula dengan mengejar kemajuan bersifat material tetapi dengan memartabatkan jati diri sesebuah bangsa seperti bahasa ibunda sebagai tunjang utama. Jadilah seperti Leibniz dan Allahyarham Profesor Diraja Ungku Aziz yang tetap mencintai bahasa ibunda mereka sehingga ke akhir hayat mereka. Jangan jadi manusia ibarat ulat lupakan daun kerana manusia sebegini yang akhirnya menjahanamkan bangsa mereka sendiri!

RUJUKAN:

Hassan, A. (2015). Bahasa Jerman Membina Tamadun Jerman.


Perkaitan Liverpool Dan Titanic Yang Anda Tidak Tahu

Semalam, Liverpool dinobatkan sebagai juara EPL bagi musim ini. Tapi tahukah anda, sebenarnya di sebalik terkenalnya kelab Liverpool FC dengan bandar Liverpool, sebenarnya, Liverpool juga amat berkait rapat dengan Titanic! Berikut ialah fakta berkaitan Liverpool dan Titanic.

1. Walaupun tidak pernah sampai ke Liverpool, tapi sebenarnya Titanic amat dekat dengan Bandar Liverpool. Kesemua kapal White Star Line pada ketika itu didaftarkan di Liverpool. Ibu pejabat mereka pula terletak di Albion House,30 St James Street.

Gambar pertama atas menunjukkan Albion House pada 1912 Gambar kedua bawah pula menunjukkan ia pada masa kini dan dijadikan sebagai hotel 5 bintang dan dinamakan White Star Line Hotel.

2. Kapal-kapal yang memainkan peranan atau terlibat dengan Titanic kesemuanya didaftarkan di Liverpool.

Atas: SS Californian, kapal yang paling hampir dengan kedudukan Titanic ketika tragedi
Bawah: RMS Carpathia, kapal yang menyelamatkan mangsa Titanic.

3. Bahagian dapur Titanic direka dan dibina oleh syarikat dari Liverpool, iaitu syarikat Henry And Wilson.

Atas: Salah satu gambar bahagian dapur Titanic.
Bawah: Salah satu iklan syarikat.

4. Pemuzik Titanic diupah oleh sebuah syarikat yang berpengkalan di Liverpool dan salah seorang pemuzik, Fred Clarke merupakan anak jati, Smithdown Road, Liverpool. Gambar: Anggota pemuzik Titanic, Fred Clarke berada di bawah sekali kiri.

5. Terdapat sebuah laluan di dalam Titanic dinamakan dari sebatang jalan di Liverpool, iaitu Scotland Road. Laluan ini merupakan laluan utama kru dan penumpang kelas ketiga.

Atas: Scotland Road Titanic.
Bawah: Scotland Road asal.

6. Kapten Smith merupakan penduduk Liverpool selama 40 tahun. Beliau menetap di Waterloo, Merseyside, Liverpool sebelum berpindah ke Southampton pada 1908.

7. Pemilik syarikat WSL, Joseph Bruce Ismay merupakan penduduk asal Liverpool. Dilahirkan di Crosby, Merseyside. Bapanya, merupakan pengasas syarikat White Star Line & Joseph dilantik menjadi pengarah selepas kematian bapanya pada 1899. Bruce Ismay terus tinggal di Liverpool sehingga 1920. Rumah agam milik beliau dinamakan sebagai Sundheys.

Atas: Thomas Ismay

Bawah: Joseph Bruce Ismay

8. Ketua Pegawai, Henry Wilde dilahirkan di Waterloo berhampiran Anfield. Henry merupakan ketua pegawai di atas kapal dan terkorban.

9. Kebanyakan kru kapal Titanic khususnya kru enjin kapal berasal dari Liverpool.1/10 dari keseluruhan kru mereka berasal ataupun berkait dengan Titanic.

10. Frederick Fleet, orang pertama yang melihat aisberg dilahirkan di Liverpool pada 1887. Pada malam kejadian, beliau bertugas bersama Reginald Lee.

11. Ini ialah sebahagian dari perhubungan yang melibatkan Titanic dan Liverpool. Segala kenangan Titanic dan Liverpool kini diabadikan di Merseyside Maritime Museum.

Selain itu, kenangan Titanic juga diabadikan di dalam buku Titanic Di Hujung Jari! Sekarang, boleh dapatkan diskaun 20% bersempena PBAKL online di Shopee. Layarilah pelayaran Titanic dengan air mata. Klik pautan ini untuk membuat pembelian: https://t.co/7RLhhYGA2b?amp=1